کاڵ KALL: 06/2011\nخەمی ڕۆژانە، حوزەیران ٢٠١١\n٢٥حوزەیران ٢٠١١ خۆ بەکەمزانیین!!\nگرتەیەکی ڤیدیۆیی پەرلەمانتارێکی کوردانی باکوور لەکاتی قسە کردندا لێرەدایە دەڵێت:\nباشە ئەبێت کورد چی بکەن؟ ... بەرد هاویشتن قەدەغەیە ... دروشم بەرزکردنەوە قەدەغەیە ... هێلکە هاویشتن قەدەغەیە ... چوونە چیا قەدەغەیە ... ئێ چی بکەین با ئەو ژیرانە بێن و پێمان بڵێن ؟ ئەوە بووە مایەی خوڵقاندنی ئەم تێکستەی خوارەوە:\nبەڵام هێشتا بە پەرلەمانتارەکانی گۆڕان لە کوردستانی باشوور ناگەن. بەسەرۆکی پەرلەمان دەڵێن خۆ و حیزبەکەت دیکتاتۆرن و بتلە ئاوی تێدەگرن ... مەبەستم ئەوەیە زۆر جاریش خۆشم دەکەومە ئەو هەڵەیەوە کە زیاتر کاروکردەوەکانی دەرەوەی بازنەی خۆمان و بەگرنگتر دەزانانین و موعجبین وەک لەوەی ناوخۆ و خۆ هەمیشە بەکەمتر دەبینین.. کە پێچەوانەکەی ڕاستە، نا من بتڵە ئاوەکەی پەرلەمانتارەکەی گۆڕان بە گرنگتر دەزانم و ئازایانە ترە..\nبەپێچەوانەوە ئەو تووندییەی گۆڕانییەکان دەبوایە لەوانی باکووردا بەرجەستە بوایە. نا ئەوە پێناسەیەی بۆ پەرلەمان زۆر میکانیکییە، جۆرێکە لەقاڵبدان، ئەی لێکدانەوەت بۆ ئەو هەمو پەلاماردانانەی لە نێوان پەرلەمانتارانی فڵان و فیسار وڵات بە ئەورووپییەکانیشەوە ڕوودەدات ناو لێ دەنرێت چی؟ ئەوان مرۆڤن و بەڕاستی نوێنەرایەتی ئەو خەڵکە دەکەن و شەڕی تەشریع و شەری بۆکسێن و تەنانەت ئیهانەت کردنی سومبوڵەکانی حیزبە فەرمانڕەواکانیش وارد و پێویستە، بۆ ناپرسی ئەو کاردانەوەیەی گۆڕانییەکان لە چییەوە سەرچاوەی گرتووە؟ ئەو کاتە بەراورد ڕاستە کە ئەزموونی پەرلەمانتارانی باشووریش ببینرێت، بەڵام پێدەچێت ئەو فەزڵەی دەیدەیت بە باکورییەکان سەرچاوەکەی شتی تر بگەڕێتەوە!!\n٢٥حوزەیران ٢٠١١ ناسیۆنالزم و ئەجری چاکە!\nئەوە پیاوە شێتە عەرەبە موعەمەر قەزافی، لەو پەڕی نیشتمانی عەرەب و ئەفەریقاوە باسی کوردی دەکرد. شتێکە و دیکتاتۆرییەتی ئەوسا و ڕسوایی ئێستای شتێکی ترە.. بەدەر لە هەر لێکدانەوەیەک، بەڵام وەک ئەرک و مەهام ناسیۆنالیزم کاری چییە؟ بەتایبەتی ناسیۆنالزمێکی تازەکورەی وەک ئەوەی لە کوردستانی باشوور خەریکی پێرەوکەیە؟ هەر کەسێک باسی بکات بەتایبەتی لە نەتەوەی سەردەست (عەرەب) بێت، پێی باش و زۆرە. ئەمە هەموو ناسیۆنالیستێک و تەنانەت خودی هەر تاکێک بگریت لە شوێنێکدا بەباشە باس بکرێت لە دڵەوە پێت خۆش دەبێت، ئیتر ئەو کەسە هەر بارگراوەندێکی هەبێت.\nدوای ئەوە خەڵکانی عەرەبی زۆر هەبوون لە نووسەر و هونەرمەندان لایەنگری کێشەی کورد بوون، هەر کەس لە دەسەڵات بە ئۆپۆزسیۆن تەنانەت بە(گۆران)یشەوە، لا لەوانە دەکەنەوە کە بەجۆرێک لەجۆرەکان دۆستی کێشەی کوردی باشوور بوون، ئیتر لەوانەیە جێبەجێ کردنی کارەکە وەک ئەوە نەبێت کە تا نها کراوە.\n٢٥حوزەیران ٢٠١١ کفتە بارین!! (چیرۆکی زۆر کورت)\nیان بە مانگ و دوو مانگ و سێ مانگ نایخۆیت و چاوت پێ ناکوێت یان وەک ئەم هەفتەیە حەپولکت نادات. شەممە کفتەی بڕوێشمان هەبوو. یەکشەممە لە ماڵی خانمێکی هاوڕێمان میوان بووین، دڵم خەبەریدا کە خواردنەکە مچەدووبارەیە، هاوڕێکەم وتی بڕوا ناکەم.\n-: ئێ دەیبینی سەرم لەبەر هەتاو سپی نەکردووە.\nفیعلەن کفتەی لێنابوو. هاهاها\nکە ئەمەم بۆ هاوڕێکەم باس کرد، وتی ئەوە ژنان چییان بیستووە ماڵی ئێمەیش کفتەیان لێنابوو و یەک دوو دانەم خوارد. بەر لە چوون بۆ سەرکار دەبوایە سەردانی ماڵی هاوڕێیەکم بکردایە، سەیر بوو، ئەوانیش کفتەیان هەبوو، بەزۆر کفتەیەکیان دەرخواد دام. کە گەیشتمە دوکان یەکێک لە کڕێکارەکان مەنجەڵێک کفتەی لەگەڵ خۆیدا هێنابوو، لەبەر عەیبە کفتەیەکی ترم خوارد. بۆیە دوای قرقێنەیەکی عەنابی کە وەک مۆری موختار وابوو، وتم: ئەمڕۆ ساڵی کفتە بارینەکەی سلەیمانی وابوو. هاهاهاها\n٢٢حوزەیران ٢٠١١ ژن شەڕ بێت و نەبێت هەر غەدرلێکراوە!!؟\nژن و پیاوێکی ناسیاو، تا لە ناوخۆی وڵات بوون باری داراییان باش بوو، لەهەمە هەمەی چوونە دەرەوەدا کە ماوەیەک بە ئێستاشەوە مۆدێڵ بوو، پیاوەکە نزیکی چواردە ساڵ دەبێت هاتۆتە دەرەوە و ١٠ ساڵ دەبێت لە وڵاتێکی ئەسکەندەنافی بەرهەمهێنی نەوت گیرساوەتەوە، ژنێک و ٥ منداڵ لەچاوەڕوانی ڕاکێشان بەجێهێشت. بەڵام هەی هوو شەمەنەفەرەکە نەگەیشت. سێ لە مناڵەکانی تەحەمولیان پچڕا و تێیان تەقاند و هاتنە دەرەوە، و هەر یەکە لە وڵاتێک نیشتەجێ بوون.\nباوکەیش هەر بەمۆلەقی مایەوە، تا لە سەپرایسێکدا و لە مانگی حوزەیرانی ٢٠١١ معامەلەی چاوەڕوانکراو دەرچوو، سەرئەنجام ژنە لەگەڵ منداڵێکیدا گەیشتە لای پیاوەکە.\nلەسەر خەمساردی پیاوەکە کە بۆ معامەلەی چوونیان هەر جێبەجێنەکرا و دوادەکەوێت، لەگەڵ ژنەکەدا دەبێتە شەڕیان. پیاوەکە زۆر ڕوو قایمانە بە ژنەکەی دەڵێت: گەر زۆر لەسەری بڕۆی ئەوا دێمەوە کوردستان و لە بەرامبەر ماڵەکەت خانوویەک دەگرم و ژنێکی تیا دەهێنم.\nدەنگۆی ئەوە بەدوای پیاوەکەوە بوو کە لەباری سێکسییەوە لە وڵاتی میوان کێشەی نەبووە و پڕوپیرێژنی ڕووسی زۆر دەستدەکەون، ئیتر ژنی بۆچییە؟ یان بەگشتی پەشیمانە لەو مێژووە بەمەرجێک کاتی خۆی بە حەز و حەزکاری بەیەکتر گەیشتوون! ژن ئەگەر شەڕ بێت و شەڕ نەبێت ئەو هەر زوڵم لێکراوە! پرسیار ئەوەیە چۆن ئەو ژنە بە چ دڵێک و ڕوویەکەوە ئامادە بووە دووبارە و دوای ئەو دابڕانە گەورە و بەسوێیە بچێتەوە لای مێردەکەی؟ دەوترێت ئەگەر ئازابوایە زۆر لەمێژەوە تەلاقی خۆی لێدەسەند.\nئەی پیاوەکە چی؟ تۆ بڵێی ڕووی لە چەرم قایمتر نەبێت، یان ئەویش حیکایەتی و تەبریر و بڕوبیانوی خۆی هەیە، لەوانەشە ئەم چوون و بەیەکتر شادوشوکربوونەوەیە سەرەتای لێکجیابوونەوەی ڕیشەیی بێت. لەم چیرۆکەدا ئەگەر و پرسیاری تر بەکراوەیی دەمێننەوە؟\n٢٠حوزەیران ٢٠١١ کاتێک دەسەڵات رەنگی دەگۆڕێت!!\nناڕەزایەتییە جۆراوجۆرەکان بۆ ئەوەیە کە پشکێک زیاتر لە مافەکان بەدەست بهێنرێت و یان بگەڕێتەوە بۆ جەماوەر. جا دەسەڵات هەر جۆرێکی بێت توورە دەبێت، ئەو تووڕەبوونە بەکارهێنانی ئامرازەکانی سەکوتکردنە، هەر کە دەستیش برا بۆ ئەوە و هێز جوڵێنرا ڕووی سەوز و زەردی دەسەڵات وەک حەربا دەگۆڕێت بۆ پرتەقاڵی و لەکۆتاییدا دەبێت سوور..\nئەو بۆرەپیاوانەی (مام جەلال+مەسعود بارزانی) ئازادی کوردستانی باشووریان کاول و خاپوركرد ..\nبەڵام ئایا دەبێت بەنەفرەت کرێن یان سوپاس؟ کە بەو کارەیان بوونە مایەی دووبارە زیندوو کردنەوەی یاخیبوون و شۆڕش و بەرخۆدان بەشێوە مۆدێرنەکەی؟؟؟\nلەم ماوەیەدا بۆیانباخیان بەجامانەی سوور کردبوو، پێشبینی دەکرێت ماوەیەکی تر سەرۆکی هەرێمی هەولێر دهۆک وەک کەلەپووتەکانی ئاینزای شیعەی دەسەڵاتداری فارس لە ئێران کە لە شاری قومی ئایینی عەمەمەی سەر، بەسەر خوێندکارانی دەرچووی حەوزە دابەش دەکەن، ئەمیش جامانەی سوور بەسەر قەرەقۆزەکانی دەوروبەری خۆی لە ڕێوڕەسمێکی ناشکۆدار دابەش بکات.. چوونکە بچووک ئاو دەڕیژێ و زلحۆرتە خۆ تێفڕێ دەدات..\n١٨حوزەیران ٢٠١١ ژنە گۆرانیبێژەکان و گوزارشت لە ژنبوون!\nمەرج نییە، ژمارەیەک گۆرانیبێژی ژن لە مێژوەوە هەوڵ ئەدەن ژنانە گۆرانی بڵێن و گوزارشت لە خۆیان بکەن، بەڵام زۆر نیین. ئەوەیش مەرج نییە گوزارشت لە کۆی کۆمەڵاگا بکات و خاڵێک بێت بۆ پێشکەوتنی بەتایبەتی ژنان، خۆ گەر عەرەبەکان ببینی وا دەزانی ئەمانە زۆر پێشکەوتوون کەچی ئەوانە بژاردەیەکی فرە کەمن.\nبەڵام گرنگ و مەبەستم ئەوەیە لەلای خۆشمان جووڵەیەک هەیە بەئاراستەی خۆناسین و گوزارشتکردن لەخۆ وەک مێ. زۆر بەهێز نییە. لە هێنانەوەی نموونەی عەرەبەکان ئەوەیە کۆمەڵگا ڕۆژهەڵاتیانە لەو خاڵەدا کە باسی ئێستای ئێمەیە بەرەو پێشچوونی موعجزە ئاسا سەختە. جۆرێک لەتەناقوز دەبینم ئەگینا لەو وڵاتە عەرەبیانەدا گەر بەراوردی بەکەیت بەهەرێمی کوردستان هاوسەنگن بەمەرجێک لەچاو ئەواندا ئێمە تازە سەربەخۆبووین و چاومان بەدنیادا کراوەتەوە. نوخبە،بژاردەیەکی کراوە مەرجی پێشکەوتنی کۆمەڵگا نییە و بەراورد بکرێت بە ئەورووپا.\n١٥حوزەیران ٢٠١١ پەرلەمانتارانی یەکێتی+پارتی ناوێرن سرودی ئەیڕەقیب بگۆڕن!\n(...كورد بۆ ئه‌وه‌ی بیسه‌لمێنێ له‌وان جیاوازه كه ته‌نها به جیاوازبوونیشمان ده‌یبه‌ینه‌وه، ... ده‌بێ نه‌وه‌كانی داهاتوومان به ڕوحیه‌تی قبوڵكردن و لێبورده‌یی په‌روه‌رده بكه‌ین...)\nلەو بڕوایەدام نیم وەک تۆ (عارف قوربانی) بۆی چوویت دنیا و چواردەورمان شامی شەریف بێت، ئیتر بڵێن تەواو هەموو شتێک ئۆکەیە! گەر بشمانەوێت نەوەکانمان بە گیانی لێبووردەیی پەروەرەدە بکەین و خەڵکی تر بخوێنێتەوە، ئەوا لەکۆمەڵگا پێشکەوتووەکانی ئەورووپا هێشتا ئەوە لەسەدا پەنجانش تەواو نییە و نەسەلمێندراوە، هاوکات لەگەڵ هەمەچیزەیی کۆمەڵگاکاندا نایەتەوە، هەمیشە وەک بیروڕای کۆمۆنیستی بیری لێبووردەییش کەمایەتی بوون و دەمێننەوە.\nکورد چی لەو کەمایەتییە بکات کە ناتوانێت لەململانێکاندا تەرازووی هێز بگۆڕیت، کۆن لەسەردەمی حوکمی عەرەبیدا جینۆساید دەکراین و هەزارەها ڕۆڵەی عەرەبی عێراقی لەبەرەکانی شەڕی کوردستان دەکوژرا، ئەو کەمایەتییەی کە لەکۆمۆنیست و یەکدوو گرووپی شیعە توانیان ڕایبگرن و چی بکەن؟! دەکرێت وەک ئەورووپا هەموو کایەکانی ژیان ڕێکخرێت و بەیاساوڕێسا بێت لەناو خۆمان و لەگەڵ دەروجیران، ئەگینا ئەو خۆشخەیاڵی و دنیای ئایدیاڵە تەنها تەقلە پێڵێدانی لەدوایە.\nکە ناوچەکە لەگەرمەوە بوو بەسارد وەک ئەورووپییەکان بەناوچەی ڕۆژهەڵات دەڵێن، ئەو کاتە لەوانەیە قسەیەک لەو لێبووردەییە بکرێت.\n(.. ئه‌م سروده له سرودی نیشتمانیه‌وه بگۆڕین به سرودی نه‌ته‌وه‌یی كورد و سرودێكی تری نیشتمانیی دابنێین كه له‌گه‌ڵ واقیعی كوردستان..)\nئەو پێشنیارە بۆ کام کورد مەبەستە؟ بەپێچەوانەوە چۆن ناتوانی بەعەرەب بڵێی میللەت ئەوا بەکوردیش ناتوانرێت بڵێت میللەت، وشەی گەل دروستترە، کەواتە گەلانی عەرەبی و گەلانی کورد بوونی هەیە، بۆیە هەریەکەیان تەکلیفی خۆی و تایبەتمەندی خۆی جیایە، بەوەی سروودێکی نیشتمانی بۆ کوردی باشوور لەلایەن پەرلەمانەوە دیاری بکرێت وەک ئەوەی تۆ دەیڵێت گوزارشت لەهەموو پێکهاتەکانی ئەو پارچەیە بکات، لەشوێنی خۆیدایە.\nهیچ شتێک پیرۆز نییە، بۆیە هەموو شتێک قابیل بەگۆڕانە، وەک چۆن کورد خۆی گۆڕاوە.. دانانی سروودیکی نیشتمانی بۆ هەر یەک لە پارچەکان، کە زۆر پێویستە، ئۆتۆماتیک خستنە پشت سەری ئەو سروودە کۆنەکەیە.\nئەمە دەمانباتە سەر کێشەی ئاڵای کوردستانیش، کە ناڕۆشنی زۆری تێدایە و جۆرێک سەرلێشیواوی دروست کردووە. دەکرێت تەجووربەی عەرەبەکان لە مەسەلەی ئاڵا لەبەرچاو بگیرێت. سووریا و عێراق و فڵانی تر ئاڵاکانیان لە زۆری و کەمی ئەستێرەکاندایە، یان وەک ئەوانی سوید و فینلاند و نەرویج تەنها لە ڕەنگدا جیاوازییان هەیە. دەکرێت ئەم ئاڵایەش کە ئێستا لە زۆر وڵات و کەناڵی فەرمی جیهانی بۆتە ئاڵای کوردی باشوور و حکومەتەکەی، گۆڕانکاری تیا بکرێت. دیارە لەسەر بناغەی ئەم ئاڵایە هەرچەندە ئەویش لەڕەسەنایەتیدا قسەی لەسەرە و کوردەکانی ڕۆژهەڵات بەو ئاڵایەی نازانن کە لە کۆماری مهاباددا هەڵکراوە و ئەوەی بنەماڵەی بەدرخانییەکان کردوویانە.\nبەڵام ئەمە سەریەشن زیاتری هیچمان پێنادفات، ئەم پێکهاتە پەرلەمانییەی هەرێمی کوردستان کە پارتی + یەکێتی نوزەیان لێبڕیوە و زۆر داخراوە، ئەو جەرائەتەیان تێدا نابینرێت و بوێرن دەسکاری ئەو سروودە بکەن، تەنها بڕیاری بۆ دەردەکەن و دەیکەن بەفەرمی بەبێ دەسکاری و هیچی تر.\n-: ئەو دێڕانەی نێو کەوانەکان لە تێکستی وتاری نووسەر عارف قوربانیبه‌وه وەرگیراوە. لە واڵی فەیسبووک و ماڵپەڕی خەندان دابەزیوە بەناونیشانی: له باره‌ی سرودی ئه‌ی ڕه‌قیبه‌وه\n-: هەمان وتار لەماڵپەڕی سبەی:دا\n١٣ حوزەیران ٢٠١١ سووپەر دواکەوتوو!\nگەلی دواکەوتوو ئەو گەلەیە کە بەرهەمدار نەبێت بۆ مرۆڤایەتی و جیهان.. گەلی سوپەر دواکەوتوویش ئەو گەلەیە کە پەرە بەدواکەوتوو دەدات، بەنرخی زانست دەفرۆشێتەوە. نووسەرێکی عەرەب\nدەربڕینی سوپەر دواکەوتوو دەکرێت وا لێکبدرێتەوە: بۆ نموونە کۆن لە سەردەمی دەسەڵاتی عەرەبەکاندا لە هەرێمی کوردستاندا تەنها زانکۆیەک هەبوو. لە دوای ڕاپەڕینەوە وای لێهاتووە زانکۆ و پەیمانگای باڵا لە شار و شارۆچکەیەک ئەوەندە زۆر بووە هەر مەپرسە. بەو زۆرییە بوایە دەبوایە شانمان لەشانی وڵاتێکی وەک فینلاند بدایە، پێچەوانەکەی ڕاستە لە جیاتی بەرهەم هێنانی زانست و زانیاری و پێشکەوتنی هزری پێگەیاندنی کەسانی شارەزا و لێزان، دەبینین لەدواکەوتوویدا نوقم بووین، کەچی دەبێژین لە خوا بەزیاد بێت عەیبمان نییە!\n١٠ حوزەیران ٢٠١١ جەنگی کۆیلەکان!\nئەو(حەمەسەعید حەسەن) گەر خۆی بە مرۆڤ دەزانێت با هەجووی بارزانی بکات، ئەو کۆیلەی ئەو بنەماڵەیەیە. لەم شیعرەدا وەک فریاد ڕەس و کەسێکی پاک مەسعود بارزانی شوبهاندووە... ئەم نەفەرە کۆیلەیە هەجووی کۆیلەکانی وەک خۆی دەکات..ئەم کارەیش بۆ ئەو بنەماڵەیە باشە، کۆیلەکانیان لەیەکتر بەربن و لاقی یەکتر بگرن. کاری ئەمان مەیسەرە و هەر لەسەرەوە وەک دادوەرێک دەبن بەسەریانەوە..\nتێکستی ناوبراو: جه‌نگه‌ڵێک له حه‌رف ... حه‌مه‌سه‌عید حه‌سه‌ن\n٦ حوزەیران ٢٠١١ ڕۆژهەڵاتییەکان لە پێشەوا قازی محەمەد هەڵدەگەڕێنەوە!\nلایەنی خودی یان زاتی لەم کێشەیەدا دەبینم، چوونکە هێز و گرووپە سیاسییەکانی کوردستانی ڕۆژهەڵات هەر خۆیان کردووە بەقوربانی ئەوانی دی بۆیە ئەوانە لەدرێژ ماوەدا بەو شێوەیە تەوهینیان پێ دەکەن! بەرژەوەندی کۆماری سێدارەی ئیسلامی ئێران لەپارچەپارچەکردنیاندا بووە، پارتی+یەکێتی بەهەمان شێوە کایەیان لەبەرانبەردا کردوون تا یەکگرتوو نەبن دیمکوراتێک بوو بە دوو، کۆمەڵەیەک بوو بەچوار! ئەمە وێڕای بەکرێگێراوانی خۆیان کە دروستیان کردوون، مەبەستیش لێی ئەو هێزانەی ئەودیوو قسەیان بەسەریاندا نەڕوات و زاڵ نەبێت! بەداخەوە ڕۆژهەڵاتییەکان قوربانی دەستی هزری ناسیۆناڵستین، لەژێر ئەو پەردەیەدا یەکێتی+پارتی غەدریان لێدەکەن!\nلەلایەکی ترەوە ئەوە گەورەترین شەرمەزارییە بۆدەسەڵات لە حکومەتی هەرێمدا بەتایبەتی حیزبەکەی بارزانی، خەڵکی کوردستانی ڕۆژهەڵات داوا بکەن ناوی هۆڵێک (هۆڵی پێشەوا لە شاری هەولێر) یان هەر شوێنێکی دی بگۆڕن بە ناوێکی تر چوونکە لەوێدا هەموو ساڵێک کۆماری ئیسلامی سێدارەی ئێران بەدەستی ئەنقەست لەو هۆڵەدا بۆنەکانی خۆی بەرگوزار دەکات! ئەم داوایە هاوشێوەی ڕووداوی سووتاندنی یادگاری قوربانیانی شارۆچکەی هەڵەبجەیە لەلایەن هەڵەبجەییەکان خۆیانەوە ئەنجام درا. دیمەنێکی تراجیدی ڕەش زیاتر هیچی تر نییە!!\n٤ حوزەیران ٢٠١١ بەتوڕەییەوە ئاوڕ بۆ دواوە\nكه خانووەگڵەكان نەمان، دڵەكان بوون ......بە....بەرد. دەربڕینی مرۆڤێک.\nنا هەرگیز نا مەرج نییە لەداخی ناشیرینییەکانی نها بگەڕێینەوە بۆ ڕابردوو، لەو پێناوەدا پەنا بۆ بەراوردکردن بەرین و هەموو جوانییەکانی ئێستامان زەرب بەسفر بکەینەوە، بەپێچەوانەوە دەبێت بەتووڕەییەوە ئاوڕ بۆ دواوە بدەینەوە. هەر سەردەمە و جوانی و ناشیرینی خۆی هەیە و هەبووە.\n٤ حوزەیران ٢٠١١ هەژموونی کلتووری تورکی زاڵ بۆ؟\nخودایە، گۆڕانی تورکی بۆ هێندە پڕ سۆز و پڕ خەم و پر مەراق و پڕڕرر...ن!!\nکوردبوون جۆری زۆرە. زەوقبینین لە گۆڕانی بێگانە ئیتر تورکی و فارسی و فینلاندی یان هەر زمانێکی تر پەیوەندی بە زەوق و چێژی هونەری و باگراوەندی هزری کەسەکەوە هەیە.\nلەم کێشەیەدا لایەنی مێژوویی و هەژموونی کولتووری دەوردەبینن. گرفتەکە ئەوەیە هونەری کوردی گەر لە بواری مۆسیقا و ئاواز بە تورکەکان بەراورد بکرێت بێگومان ئەوان خزمەتیان کردووە و گەشەکردووترە لە ئێمە. ئەو لایەنی بەسۆزییەی کە لەبەشێک گۆرانی و ئاوازی تورکیدا هەیە، کۆنترۆڵی کردووە بۆ ئەو قەهرە گەورەیەیە دەگەڕێتەوە کە بەسەر خەڵکی ئەو وڵاتەوەیە، ئیتر کورد بێت یان تورک یان عەرەب و..\nهەر لەگەنجێتییەوە، ئاشنایەتیم لەگەڵ ئاواز و گۆرانی تورکیدا پەیدا کردووە، کە بەیانییان زوو بەهۆی خواردنەوەی عارەقی زۆرەوە خەبەرم (خەوزڕان) دەبووە، میلی ئامێری ڕادیۆکەم دەجووڵاند هیچ نەبوو غەیری تورکییەکان نەبێت، ئەوانیش تەنها لەو کاتانەدا گۆرانییان لێدەدا. کە لە هەرێمی کوردستانیش هەڵیان ڕفاندم ساڵ و نیویک لە تورکیا بووم، زیاتر ئاشنا بووم بەئاواز و گۆرانی تورکی.\n٢ حوزەیران ٢٠١١ حیکایەتی ئادەم و حەوا، ڕاستکردنەوەی هەڵەیەک\nجوانناسی - ستاتیکا، بڕواننە حیکایەتی ئەفسانەی ئایینی بۆ دروستبوونی مرۆڤ (ئادەم و حەوا)، ئەوەی دەنگۆیە بەدرۆ دەخاتەوە کە گوایە ژن فێڵاوی بووە، سێوەکەی خواردووە! ئەمەیش تەبریرێکی داوەتە دەست ڕەگەزی نێر (پیاو) کە وەک سەرچاوەی خراپییەکان ببینن و بەکەمتری بزانن و توندوتیژییان بەرانبەر بنوێنن. کەچی لەڕاستیدا وەک فلیمەکە پێمان دەڵێت ئەوە سیناریۆی خوا خۆیەتی نەک مرۆڤ.\n١ حوزەیران ٢٠١١ لەیادی دامەزراندنی یەکێتی قسەی هەڵیت و پەڵیت!!\nمام جه‌لال لەیادی دامەزراندنی یەکێتیدا لە شاری سلەیمانی دەڵێت:... یه‌كێتی لایه‌نگری دیالۆگ و گفتوگۆیه، یه‌كێتی و پارتی ئه‌گه‌رچی ده‌نگی زۆرینه‌یان هه‌یه، به‌ڵام نایانه‌وێت هیچ لایه‌نێكی تر بێبه‌ش ببن.. نازانم بە چ ڕوویەکەوە خەرەکی زۆرینە و کەمینە و دیموکراسی لەدوای ١٧ ی شوباتەوە بەکار دەهێنن!!؟؟ چەند بێچاوڕوون، ئەگەر دەسەڵآتدارێکی ژیر دەبوون حوکمیان بەجێ دەهێشت، بەڵام پێناچێت! هەر دەبێت توندوتیژیان لەگەڵدا بەکار بهێنرێت!! هاوکات پێدەچێت پەیامی هێورکردنەوە بێت بۆ هەڕەشەکانی ژمارەیەک لە سەرکردەکانی ئۆپۆزسیۆن کە گەر هاتوو ئەنجامی گفتوگۆ چاوەڕوان کراوەکەیان نەبوو ئەوا قیامەت هەڵدەستێت. سەرچاوە: ماڵپەڕی خەندان\nكۆسره‌ت ره‌سوڵ، لە هەولێر دوای ئەو شەرمەزارییەی کە پارتی بەسەریهێناو نەیانهێشت لەبازگەوە بچێتە ناو شارەکەی خۆی، بەزمانی ئستیعلا و براگەورەیی و خاوەن بڕیار دەڵێت:..هه‌موو (مەبەستی ئۆپۆزسیۆنە) لایه‌ك به‌شدار بن له پرۆسه‌ی سیاسیی هه‌رێمی كوردستاندا و ئێمه وه‌ك برا مامه‌ڵه له‌گه‌ڵ هه‌موو لایه‌نه‌كاندا ده‌كه‌ین!!! جا دیقەت بدەنە گوزارشتی (وەک برا)، هێشتا لە نۆسەدو هیچدا دەژی! کەی سیاسەتکردن بنەماڵییە؟ سەرچاوە: ماڵپەڕی خەندان


کەویە بەفرەکانی دۆزەخ - قەڵەم\nمن هەمیشە خەون بەوە دەبینم\nباڵم هەبن، لەگەڵ تۆدا بە ئاسماندا بفڕم\nبەڵام تۆ هەردەم بیر لەوە دەکەیەوە\nجێم بهێڵی و بە تەنێ خۆت هەڵدەیە دۆزەخ\nلە ڕۆمانی - شەنگهای بیبی- دا\nلە پیاڵەیەکی زێڕ پێ نۆشیم.\nچاوە مەستەکان دەسخەڵەتیان دام.\nچاوە مەستەکان کەمەندیان\nلە مل نا، لە دڵ کردم.\nچاوە مەستەکان کوشتمیان.\nسیماکان ون بوون،\nکەس نازانێ کەوتوونە کوێ...\nئەوەی هەیە ماسکە.\nئەوەی دیارە ماسکە.\nبەسەر ئەژنۆدا کەوتبوو،\nکلیلی دەرگا داخراوەکان\nلای بووکی زەریایان نییە.\nبە بەهاری خەواڵوو و\nهاوینی پێخواسیش نییە.\nکلیلی ئەفسانە و داستانان\nبە ئافرەت و منداڵانی شنگالە\nکە سەتان ساڵە ڕادەکەن.\nئەوە وەختێک بوو\nمەسیحیان لە خاچ دەدا\nئێستا منداڵان مەسیحن..\nلە خەوندا دی\nبە سەدای دەف\nخۆری لێ هەڵدەهات\nبە سەمای ژنان لێی ئاوا دەبوو\nوڵاتێکی خۆش و ئاوەدان بوو\nبەڵام خەون بوو.\nهەمیشە بێدەنگیان کردووین\nنزا و هاواریان پێ کپ کردووین،\nئێستا لە شەقامی\nپایتەختە بە ژاوە ژاوەکانی سەدەی بیست و یەکەمدا\nلێم نزیک دەبووەوە\nپاساری مەرگ بوو\nپێڕانەگەیشتم بزانم بۆچی هاتووە.\nمۆسیقای سپێدە لە کوێ بێنم\nکە زەردە لە سەرانەو\nمن هێشتا نەنووستووم؟\nبە ڕێیەکدا دەڕۆیشتم\nلە تابلۆیەکی ئەبستراکت دەچوو،\nبە ڕێیەکدا بڕۆی\nلە تابلۆیەکی ئەبستراکت بچێ.\nکە لە نیوەی پیاڵەیەکی پڕ،\nلە تارای بووکی نوور دەچێ،\nبە گەردی بەیانییەوە دەخەمڵێنێ\nهیوا نزیک دەکاتەوە.\nئەو عەترەی لەخۆت داوە\nبۆنی ناکەم، دەیبینم..\nپەڵەیەک بە دامێنی چیاوەیە\nتۆ تەماشا شاخیش\nڕوومەتی تاوگەز دەبێ.\nهەیە بە برینێکی قەتماخگرتووی\nنە گۆنای تاوگەزە\nنە برینی قەتماخگرتوو\nلە شایی سەرچاوەکانی لووتکەوە\nهەوری ڕاخستووە و\nبارانی بەخۆیدا داوە.\nکە وەژوور کەوت\nچایخانە مۆر بوو\nباڵایەک، نەخشی خوا\nتا چەند ڕۆژێ\nبەسەر کورسی و دیواری چایخانەدا مابووەوە..\nچایخانە هەر مۆر دەچووەوە.\nبێداربوونەوەی گوڵە شین و سپییەکان..!\nتکایە شتێک بکە!\nهەستە موچڕکپۆشە، سڕمەززەبە، نازانمگەراکان\nلە بەهاربەندی ویژداندا دەرنەچن.\nگوێی ئەو دوورگانە چەند سافن\nدەڵێی سەدای خەرەندانن\nڕەنگ لە یەکدی دەکەنەوە\nڕەنگ بەیەکتر دەدەنەوە!!\nیاری بە جەستە\nلە چاو ترووکانێکدا دەردەکەوێ.\nیاری بە هەست،\nسەدەیەکی پێ دەچێ.\nتێگەیشتم ئێوارەی تەمەن\nکانگەی سۆز و نەرمییە\nتۆ بیر لە ژەهری جەستە\nلە لێوارە بەلەنجەکانی لەزەت،\nتۆ بیر لە من ناکەیەوە.\nڕۆژگاری وەرزە داراکان،\nبە زەردەخەنەیەک دەژیان\nئەو نەوەیە، بەختەوەرە\nلە نهێنی جەستەو\nباری گرانی ڕۆژگار دەگا.\nهەر کات بیەوێ\nجێژوانی دەست دەکەوێ.\nنیوە مردوو بووم\nلە بەینی چاڵ و ماڵاندا مابوومەوە،\nلە ناوەڕاستی دارستانێکی چڕدا\nلە غەفڵەتی پاسەواندا\nبە دیواری سینەمدا هەڵدەگەڕا\nدەخزایە دەمارە ماندووەکانم.\nهەڵەشەیی و ڕەنگکوێری و هەڵپەییم\nسنوورێکم بۆ هێرشی چۆلپەرستان دادەنا\nبەڕاستی لە سنگمدا بووایە\nنەمدەهێشت ژنان یاری پێ بکەن.\nلە چیرۆکێکی کورتمان نووسییەوە.\nجارێکی دیش بەداخەوە\nنیشتمان خاچێکی ئاسنین دەرچوو\nلە شەڕ، لە مەرگمان زیاتر لێ نەدی..\nبەداخەوە، سەت هەزار جار بەداخەوە\n(سەیرانگای بەهاران..) نەبوو.\nئەوەی خوێندمەوە هەڵوەری.\nبەداوای لێبوردنەوە درۆ دەرچوو\nئیلهام لە بادەی شەراب و\nچاوغایەنی و شەوبەکێویدا هەڵدێنجێ..\nبووە بە شانۆییەکی وەڕسکەر.\nتاوێکی لەو ڕەنگە گەرمیش نییە..\nمن ئەو چەترەم بۆ هەڵگرتووە?\nبەخێر بێی سەرەتای شێتیەتی!\nئەوەندە ڕوومەدە با\nباران شەوانی گۆشەگیریت\nزۆرمان بۆ با کرد\nلە ڕەشکردنەوەی بەفرو\nچی دیکەی بۆ نەکردین.\nخەم نیشانەی نییە\nبە پڕۆژە کورتهێنەرەکانیان\nئەوە ڕاست نییە\nمرۆڤ تا هەتایێ نامێنێ!\nئەو ماوە کورتەی ژیانمان\nئاسوودە بەڕێ دەکرد.\nوەک کۆڵسترۆڵی بەد\nلە دەمارەکانمدا گیر بووە\nنازانم کەی دەمکوژێ.\nهەرچی ڕەنگی دونیا هەیە\nجوانی جارانی نەماوە.\nلە باوەش گرتنی بەدەر\nلەگەڵ پەیکانی شکانەوە بکەین?\nلەم تابلۆیەدا نمایش کراون\nتاوێکی دی لە چوارچێوە دێنە دەرێ.\nکە سەرپشکیان کردی\nترس دەچێتە دڵی واڵاوە\nنابێ دڵی بۆ ترس بکاتەوە.\nساوی دیوارە بەردینەکان\nژوانی نهال و پەنا و پەسیوان\nئەو خانمە سپیپۆشەم\nوەک چرای زەمانێ دێتە بەرچاو\nکە ئێستا ڕوەتی بۆ گەڕاوەتەوە..\nخانەی خەفەت و\nکۆتر فڕی ئیتر...\nدەست لە چۆک وەرێنان\nپێک هەڵدان دەبێ\nتێکشکانی خۆشەویستی بێ.\nبە تەوێڵی زەوییەکی دی ڕەشی\nلە ژوانێکی ئافرێنەر\nکە پێک دەگەین و\nخۆمان بە بەختیارییەوە\nدەبێتە هەوری هاوینان.\nمن کۆلاژ دروست دەکەم\nکۆلاژ، هونەری پاڵاوتەو\nسوختەی دیدارئاخر بوون..\nحیکایەتە لەناو چوو و\nهێشتا نەهاتووەکان دەگێڕمەوە..\nئەوە خەونی منە;\nدرەخت بۆنیان هەبێ\nباران ئاهەنگ لە شکارتان بگێڕێ..\nئەوە خەونی منە،\nخەمتان لێ نەخۆم..\nکە زەنگی تەلەفۆنەکەم لێ دەدا،\nئەوە چ کسپەیەکە،\nچ بەڵایەکە خودایە\nبۆ عەبدی خۆتت ناردووە?\nلەقژی تۆوە هەڵدەکا،\nبە هێمنییەکی نەدیتراوەوە دامدەپۆشێ.\nمن ئادەمییەکی بە سەبرم\nدەنا ڕەشەبا و\nلە موچڕکی کاتی\nشیعر نووسین دەچێ.\nچیمان پێ نەکرێ\nهەرچی تاریکی دونیا هەیە\nبەناوی خۆمان بکەین.\nبا چاو ساغەکانیش\nبە ڕووناکی کوێر بن.\nکە منداڵ بووین\nبەوە دارا بووین\nدوو دارمان لێ دیار بوو.\nئێستا لە تافی ئازادیدا\nلە مۆڵ و\nدیواری شووشەبەند و\nموەلیدان زیاتر نابینین.\nلە بارەی تینیوویەتییەوە بنووسم\nهەموو شتێکم بەبیردا هات\nلە دارستانێکی نزیک (وایت هاوس)\nلە پاڵ ئافرەتێکی ئەمریکاییدا بووم،\nهەموو پرسیارەکانمان وەڵام دایەوە..\nبیر لە پیاوێکی\nپرچ زەردی چاوشین دەکاتەوە.\nژنێکی قژ ڕەشی ئەسمەر!!\nمن بە دێڕێک پێت دەڵێم:\nلێوەکانت ژیان و مەرگم لەبیر دەبەنەوە.\nئاگرێکی چوار گۆشەمان بۆ پێ کراوە\nلە پاژنەی ژنێک دەچێ..\nوێنەی ئەو شارانەی\nشەو و ڕۆژیان تێدا نییە\nئەو بە وی دی هەڵدەکا\nشەقام دەیداتە دەست شەقام.\nبە بەرەواژی تێگەیاندین.\nئاهەنگ و شاییمان\nلە بنمیچان دەگمێنێ!\nئێوارەیەکی نائاسایی بوو\nپیاسەم بە جەستەدا دەکرد;\nبە گەردندا شۆڕبوومەوە...\nتا ئەو کاتە نەمزانیبوو\nگەردن خەرەندێکی ئەوەندە تووشە\nبەرەو باخچەی هەناران\nبە دۆڵی هات و نەهاتم دادەدا.\nتا چاو ماندوو دەبێ،\nلە مەستیت دەڕوانم..\nمەستی لە پۆلی مەرگە\nشیعر سنووری نییە.\nبەسەر چڵی درەختەکانی بەر پەرستگاوە\nلە قشلاخەوە هاتوون،\nلێ دەزانم نیشانەیەکی سپی نییە..\nمن نەموتووە ژیان خۆش نییە\nبا ئەوە بە نهێنی بمێنێتەوە\nچۆن و لە چ کاتێکدا دەنووسم\nهەمیشە ئەو مێرگانەی\nبۆنی بەهەشتیان لێ هاتووە.\nوێنەی گەڵای پاییزان\nبە پشە بایەک هەڵدەوەرێ..!\nئێوە بیرتان لەوە کردووەتەوە\nجەستە بە با هەڵبوەرێ?\nکە مناڵ بووم\nگوێم لە مۆسیقا نەدەبوو..\nدەنگی ئەو گوللانەی\nشەڕ لەسەریان چاندبووم\nئەگەر گوللەیش نەبا\nلەبەر نەوای کچی سروشت\nکەس مۆسیقای لە یاد نەبوو.\nبە پاکی بمێنەوە ئەی خاک!\nئەی دوا ئومێد!\nبەزمگەیان پێ بەرنادرێ\nبە پاکی بمێنەوە\nپێی لە دڵم ناوە...\nلەبەر هەوای خۆی\nئاگای لێ نییە.\nمەرگ، لە زستانێکی تووشدا\nبە کۆنە پاڵتۆیەکەوە هاتبوو\nتەنیا یەک قۆپچەی پێوە مابوو..\nئەی (مەرگ)ی ڕووتەڵە، مەرگی هەژار\nسەتانی وەک تۆ\nبە تەواوی ئەناقەت و\nپاڵتۆی نوێی ئوتووکراوەوە\nدوێنێ شەو، کە مردبووم\nکێ لە خەوی ئەبەدی\nبێداری کردمەوە و\nدڵی بە من خۆش کرد؟\nلە سەفەری هات و نەهاتەوە\nلێ ئومێد ون نا\nتاجە ئەسترییەکیان لەسەرنا!\nئای لە وەفای مرۆڤ\nلە دونیای غەددار.\nبەسەر هەوری شینەوە\nژیانی بەڕێ کرد..\nبەیانی بە ئێوارە و\nئێوارەی بە شەو سپارد..\nحسابی بۆ سەراب\nبۆ باران نەکرد کە شانی دەکوتا\nبا بەزەیی بەدرەختان نەهاتەوە.\nتابلۆیەکی (حەمید جەمال)م هەڵواسی\nکە هەر ئەو شەوە پێشکێشی کردبووم\nلەو تابلۆیەدا بۆم دەرکەوت;\nشەفەق و بوولێڵ\nگوڵ و خوێن\nڕەنگ لە تابلۆیان وەربگرن.\nدڵم لە دارستانە چڕەکاندا ون کرد،\nدڵم لە شارە گەورەکاندا لێ دزرا\nکە سەردانیانم نەکردوون.\nدڵم لە ئاگرە دامرکاوەکان\nلە بەفرە هەڵایساوەکان\nلە باخچە بەردراوەکان و بانیژە لەرزۆکەکان\nلە بن باڵی زەرنەقووتە بێ دەسەڵاتەکان\nلە چاوی بێ سەری خوێنەران\nدڵێک لەدەستەی شووشە..\nوەنەوزێک لەسەر سنگی تۆ بردمییەوە\nشەوق وەک خۆی لێ هاتەوە\nتارمایی، ئێستاش نازانم\nچۆن ون بوون.\nئەو شینایەتییە غەریبە،\nکە نە لە هەور دەچێ،\nنە دەریا.. چییە?\nگریانی بەکوڵی باو\nڕامانی دەروێشانەی عارفانە\nئادگاری ڕۆحم پێ دەناسێنن.\nچرا بە فرمێسک کوژابوونەوە\nدەوری جەنازەیەکیان داوە\nمێژوو و جوغرافیای\nلە قومارخانەیەک دۆڕاندووە\nلەسەر زرێپۆشێکی شکاودا چێ کردبوو\nلە باتی پەڕ\nوێنەی بارانێکی نەرم\nبە پرچیدا هاتمە خوار\nئەو چاوە پڕ لە بوغز و ئێرەییانە\nبۆچی لێم ورد بوونەتەوە؟\nمن ڕەهێڵە نەبووم، باران بووم\nئەو شەپۆلە شێتانە\nبۆ بەو هەشتاوییە بەرەو من دێن؟\nتەنێ مانگ مابوو\nلە پەنجەرەوە شادی\nئەویش هەر شەوێک بوو\nدڕک لە ترسان\nخۆیان لەناو گوڵاندا بشارنەوە!\nبە هەموو تینم\nخەنجەرێک لە تەکنەلۆژیا دەوەشێنم\nکە ناهێڵێ تاوێ\nنان و ئاوێکی ئاسوودە بخۆین..\nبۆ کوێ دەچی؟\nبۆ کوێ دەچی خانەگەردان؟\nنە ڕەگت ماون نە ڕیشە\nبۆ کوێ دەچی\nبەردکێشی زەمانی دەقنەنووس؟\nسەمای ناو بەردەڵان\nلە مۆسیقای دۆزەخ دەچێ،\nکە ئاهەنگی خلۆربوونەوە و وێککەوتنیان\nنەخشەی دوا بوومەلەرزەی فەنابوون\nلە ئاسماناندا دەکێشێ.\nئەوەی بە هونەر ناسراوە.. نایناسین\nئەوەی شیعرە نایناسین\nئەوەی بە شێتایەتی ناو دەبرێ و\nهیچی دی نموودی نییە\nشتەکان هەمووی لە درۆدا هەڵکێشراون.\nکێ دەڵێ بەردی ئەو ڕەوەزە\nبەدەیان قەسیدەی لەبن نییە؟\nبە چ دەلیلێک\nئەو ڕێگایە دەگاتە جێ؟\nبە هیوای پایسکلێک\nدەریای تەی کرد..\nلە باوەشی فریشتاندا\nخەوی لێ کەوت\nهەر لە باوەشی فریشتانیشدا\nئالانی بچکۆلانە پیر بوو\nئیتر پایسکلی لەبیر چووەوە\nمەرگی ئالانی منداڵ بەپیری\nچ خەوێکی جوان بوو\nجوان پڕ بە باڵای قەسیدەیەک\nکە هێشتا نەنووسراوەو\nجوان بە قەد، کرێتی و درێژدادڕی\nکۆبوونەوە بێزارکەرەکانی (سازان)\nناشیرینی هێزی ئەمەریکای بەدبەخت!\nلە کۆڵم نابێتەوە؟\nکەسێ نییە پێی بڵێ؟\nکەس نییە بەشەو بڵێ\nبۆ واز لەو پیاوە ناهێنی؟\nتۆ خۆت بە چی دەزانی!\nتاریکتر و دوورتر و ئەستوورتر\nپێکەوە ئاگرمان لە خوداوەند دزی..\nچی ڕووی دا؟\nشەبەنگی ناوەختی تاریکی؟\nئەستێرەی ڕەنگاو ڕەنگ بەسەر دونیادا بەردەداتەوە\nلە نەخشی مافوور دەچن..\nشنگال بزەی بۆ خەرمانمان گەڕاندەوە.\nبەبێ نیشتیمانان بەخشی.\nبەناو قەدی چیاکانمانەوە تێدەپەڕێ..\nکۆبانێ ڕووبارێکی شێتە\nهەوری هەموو دونیای لەکۆڵە\nترسی هەموو دونیای،\nلە کەناری سەوزیدا هەڵگرتووە.\nبە شەباقەی سنگی کچانی چاوگەشی\nکە لە گوڵی سەرەتای بەهار دەچن،\nپەلکەزێڕینەی ناوەختی نیشتمانم\nگەردێکە لە خۆری مەحاڵ..\nچرپەیەکە لە قووڵایی دەریادا.. کۆبانێ.\nلەژێر کەڤڕێکدا بوو\nلە چەند پەڵەخوێنێکم زیاتر\nلێ دیار نەبوو\nوێنەی چیم بگرتبووایە؟\nچەشنی مینایەکی شکاو دەڕۆین\nدیسان بەرەو مەنفا؟\nئەی مێشکی ماندوو\nسەری بە ئێش!\nلە تاریکییەوە بۆ تاریکی\nچ برینێک سارێژ ئەبێ؟\nچەندت غەدر لێ کردین\nچەندمان غەدر لێ کردی.


مامۆستایەك دەستدرێژی سێكسی دەكاتەسەر كچێكی 4 ساڵان\nمامۆستایەك لە هیندستان بەشێوەیەكی دڕندانە دەستدرێژی سێكسی دەكاتە سەر كچێكی تەمەن 4 ساڵان و وەك یەكەم كەس بەپێی یاسای نوێی ئەو وڵاتە بۆ دەستدرێژیكارانی سێكسی، سزای لەسێدارەدانی بۆ دەركرا.\nسەرچاوەكانی هەواڵی هیندستان بڵاویانكردوەتەوە، مامۆستاكە ناوی "ماهیندرا سینگ"ە و منداڵەكەی رفاندوە، پاشان لەناو دارستانێكدا دەستدرێژی سێكسی كردوەتەسەر، دوای ئەوەی وا دەزانێت منداڵەكە مردوە بەهۆی كارەكەیەوە، لەناو دارستانەكەدا جێیدەهێڵێت.\nئەو كارە دڕندانەیە كاریگەری زۆر خراپی لەسەر تەندروستی منداڵەكە هەبووە بەشێوەیەك دكتۆرەكانی نەخۆشخانەی نیودەلهی یەك مانگیان پێچوە تا توانیویانە هەناوی منداڵەكە چارەسەر بكەن.\nسەرچاوەكانی هەواڵی ئەو وڵاتە ئەوەشیان ئاشكراكردوە، لەئێستادا یاسای هیندستان تایبەت بەدەستدرێژی سێكسی بۆسەر منداڵان گۆڕانكاری تێدا كراوە و بەپێی ئەو یاسا نوێیەش وەك یەكەم كەس سزای لەسێدارەدان بۆ ئەو مامۆستایە دەركراوە.\nلای خۆیشیەوە دادگای باڵای هیندستان بڵاویكردوەتەوە رۆژی 2-3-2019 سزای لەسێدارەدانەكە بەسەر مامۆستاكەدا جێبەجێ دەكرێت.\nیاسای هیندستان سزای كەمی بۆ دەستدرێژیكارانی سێكسی و تەنانەت بۆسەر منداڵانیش دیاری كردبو، بەڵام دوای رودانی چەندین كاری دەستدرێژی سێكسی، خۆپیشاندانی فراوان لەو وڵاتەدا ئەنجامدرا و حكومەت و دەسەڵاتدارانی ئەو وڵاتە ناچاركران دەستكاری یاساكان بكەن و سزاكان قورستر بكەن.


👁 ئەڤ بابەتە 5,217 جار هاتیە دیتن\n📅 دەمێ تومارکرنێ Jan 6 2019 8:49PM\nناوی ناو شۆڕش: شەڕڤان سەردار ناو و پاشناو: ئازاد [ زێدە... 👁] ✖ ✖ 0 0 ✔ 94% ✍ س.ئـ. 6-1-2019 20:49:03\n👁 ئەڤ بابەتە 3,954 جار هاتیە دیتن\n📅 دەمێ تومارکرنێ Nov 11 2014 9:35PM\n👁 ئەڤ بابەتە 20,820 جار هاتیە دیتن\n... [ زێدە... 👁] ✖ ✖ 0 0 ✔ 66% ✍ هـ.ب. 11-11-2014 21:35:58\n📊 ئاماری شەڕو خۆڕاگریی شەڕڤانان لە بەرامبەر 48مین ڕۆژی هێرشەکانی تورکیادا ئامار و راپرسیا\n📅 دەمێ تومارکرنێ Nov 27 2019 10:45AM\n👁 ئەڤ بابەتە 1,973 جار هاتیە دیتن\nجموجوڵەکانی سوپای تورکی داگیرکەر بە فڕۆکەی جەنگیی [ زێدە... 👁] ✖ ✖ 0 2 ✔ 93% ✍ ج.ع.ئـ. 27-11-2019 10:45:24\n📅 دەمێ تومارکرنێ Sep 15 2017 1:49PM\nشەڕڤانانی یەکینەکانی ژنانی شنگال- یەپەژە، کە بەشدا [ زێدە... 👁] ✖ ✖ 0 0 ✔ 96% ✍ ئـ.ئـ.ف. 15-9-2017 13:49:12\n📅 دەمێ تومارکرنێ May 31 2016 10:26PM\nناوی ڕێکخراوەیی: ئاخین شەڕڤان ناو و پاشناو: ئایا [ زێدە... 👁] ✖ ✖ 0 0 ✔ 70% ✍ س.ئـ. 31-5-2016 22:26:56\n📅 دەمێ تومارکرنێ Jun 22 2016 5:54AM\n👁 ئەڤ بابەتە 8,490 جار هاتیە دیتن\nناوی ڕێکخراوەیی: شەڕڤان زرافک ناو و پاشناو: ئۆرها [ زێدە... 👁] ✖ ✖ 0 0 ✔ 80% ✍ س.ئـ. 22-6-2016 5:54:20\n📅 دەمێ تومارکرنێ Jun 15 2016 2:50PM\n👁 ئەڤ بابەتە 3,082 جار هاتیە دیتن\nناوی ڕێکخراوەیی: شەڕڤان خەلج ناو و پاشناو: ئیبراه [ زێدە... 👁] ✖ ✖ 0 0 ✔ 70% ✍ س.ئـ. 15-6-2016 14:50:27\n📅 دەمێ تومارکرنێ Jun 11 2016 12:37AM\n👁 ئەڤ بابەتە 4,872 جار هاتیە دیتن\nناوی ڕێکخراوەیی:ئازاد شەڕڤان ناو و پاشناو: ئەحمەد [ زێدە... 👁] ✖ ✖ 0 0 ✔ 80% ✍ س.ئـ. 11-6-2016 0:37:32


بەرزترین و نزمترین پلەکانی گەرمی لە هەرێمی کوردستان بڵاوکرانەوە – ته‌ڤگه‌ر\nسەرەکی/پرسی رۆژ/بەرزترین و نزمترین پلەکانی گەرمی لە هەرێمی کوردستان بڵاوکرانەوە\nبەرزترین و نزمترین پلەکانی گەرمی لە هەرێمی کوردستان بڵاوکرانەوە\nته‌مموز 17, 2021\tپرسی رۆژ کۆمێنت بنوسە\nکەشناسی و بومەلەرزەزانی هەرێم ئاماژەیان بەوەکردووە، لە ٢٤ کاتژمێری رابردوودا لە خانەقین بەرزترین پلەی گەرمی تۆمارکراوە کە ٤٧ پلەی سیلیزی بووە و حاجی ئۆمەران نزمترین پلەی تۆمارکردووە کە ١٩ پلەی سیلیزی بووە\nئەمڕۆ شەممە١٧/٧/٢٠٢١، بەڕێوەبەرایەتی کەشناسی و بومەلەرزەزانی هەرێم رایگەیاند، لە ٤٨ کاتژمێری داهاتوودا ئاسمانی هەرێم ساماڵ دەبێت و بە شێوەی جیاجیا لە هەندێ ناوچە پەڵە هەوردەبێت.\nباسی لەوەش کردووە کە، ئەمڕۆ بەرزترین پلەی گەرمی لە هەولێر ٤٣ پلە و نزمترین پلەش ٣١ پلە دەبێت. هاوکات، لە سلێمانیش ٤٢ بە ٢٩ پلە و لە دهۆک ٤١ بە ٢٨ پلە و لە هەڵەبجە ٤٣بە ٢٧ پلە و لە کەرکوکیش ٤٥ بە ٣٣ پلەی سیلیزی دەبێت.\nڕاشیگەیاندووە، سبەینێ بەرزترین پلەی گەرما لە هەولێر ٤٤ پلە و نزمترین پلەش ٣٠ پلە دەبێت. لەکاتێکدا لە سلێمانی ٤٣ بە ٣٠ پلە و لە دهۆک ٤٣ بە ٢٩ پلە و لە هەڵەبجە ٤٤ بە ٢٨ پلە و لەکەرکوکیش ٤٦ بە ٣٢ پلەی سیلیزی دەبێت.\nپێشتر کەشناسی عێراق ئاماژەی بەوەکردوە، لە رۆژی هەینی کۆتایی هەفتەی رابردوو و رۆژانی شەممە و یەکشەممە و دووشەممەی سەرەتای ئەم هەفتەیە ئاسمان ساماڵدەبێت و پلەکانی گەرما کەمێک بەرزتر دەبنەوە.\nگۆڕانکاری کەش و هەوا تا دەڕوات کاریگەرییەکانی زیاتر لەسەر زەوی دەردەکەوێت.\nوڵاتانی جیهان لە رێگەی رێککەوتنی کەش و هەوای پاریسەوە بەڵێنی ئەوەیان داوە کە رێگە نادەن تا کۆتایی ئەم سەدەیە پلەی گەرما زیاتر لە ١/٥ پلەی سێلیزی بەرزترببێتەوە.\nنەتەوەیەکگرتووەکانیش هۆشداری ئەوە دەدات، ئەگەر دۆخەکە بەم جۆرەی ئێستا بەردەوام بێت و مرۆڤ روونەکاتە بەکارهێنانی وزەی سرووشتی، زەوی سێ پلەی سیلیزی زیاتر گەرم دەبێت.\nکەرکوک: سمینارێک دەربارەی پیلانگێرییەکان بەڕێوەچوو


حەلبوسی دەچێتە توركیا – تۆڕی میدیایی خەڵک\nحەلبوسی دەچێتە توركیا\n2018/10/08 - 3:20 PM\nنووسینگەی سەرۆكی ئەنجومەنی نوێنەرانی عیراق ئاشكرای دەكات، كە ئەمڕۆ محەمەد حەلبوسی، سەرۆكی ئەنجومەنی نوێنەران سەردانی توركیا دەكات و هاوكات كارنامەی سەردانەكەی ئاشكرادەكات.\nنووسینگەی سەرۆكی ئەنجومەنی نوێنەرانی عیراق لە بەیاننامەیەكدا ئاماژەی بەوەكردووە، كە ئەمڕۆ دوو شەممە، محەمەد حەلبوسی، سەرۆكی ئەنجومەنی نوێنەران بەرەو توركیا دەكەوێتە ڕێ بۆ بەشداری كردن لە كۆنگرەی پەرلەمانەكانی ئۆراسیا، كە لە ئەنتاڵیای توركیا ئەنجام دەدرێت.\nئاماژەی بەوەشكردووە، لە پەراوێزی سەردانەكەیدا حەلبوسی چاوی بە هاوتاكانی لە پەرلەمانەكانی وڵاتان دەكەوێت، كە بەشداری كۆنگرەكە دەكەن و پێكهاتوون لە 41 وڵات.\nئاشكراشی كردووە، دۆسیەی ئاو و پشكی عیراق لە ئاو و پتەوكردنی پەیوەندییە ئابووری و بازرگانیەكان لە گرنگترین دۆسیەكان دەبن، كە لەگەڵ سەرۆكی پەرلەمانی توركیا باسی دەكات.\nئەنجومەنی نوێنەرانی عیراقتوركياعيراق\nموقتەدا سەدر: كاتی ئەوە هاتووە لێپێچینەوە لەگەڵ دزەكان بكەین\nوەزیری پێشووی كشتوكاڵ پێشنیازێك بۆ رێگری لە بەرزبونەوەی نرخ دەخاتەڕوو


بە وێنە و ڤیدیۆ مۆبایلە 5 کامێراکەی نۆکیا دەرکەوت – کەی ئای تی ئێن\nمۆبایل و تابلێت 31, كانونی یه‌كه‌م 2018\nوا وردە وردە مۆبایلەکەی نۆکیا خۆی دەردەخات، و کات نزیک دەبێتەوە لە ڕووداوی ڕاگەیاندنی مۆبایلی نۆکیا ٩ یان Nokia 9 PureView، کە لەوانەیە ببێتە یەکەم مۆبایلی نۆکیا لە ٢٠١٩.\nدزەپێکراوی ئەمجارە لە هەژماری بەناوبانگی تویتەر Evleaksـەوەیە، کە هەمیشە شتەکانی جێگەی متمانەن و ئەو شتانەی بڵاویان دەکاتەوە وەکو خۆی دەردەچن، بۆ ئەمجارەش وێنەیەکی فەرمی مۆبایلە ٥ کامێراکەی نۆکیایی بڵاوکردووەتەوە و جەخت لەو دەنگۆیانە دەکاتەوە کە لە ماوەی چەند ڕۆژی ڕابردوو بڵاوکرانەوە.\nلە وێنەکەدا دەردەکەوێت مۆبایلەکە بە ٥ کامێراوە دێت، لەگەڵ ڕوونمایەک کە ٦ ئینج دەبێت، لەگەڵ بوونی پەنجەمۆر لەژێر ڕوونماکەی و پشتی شووشە و چواردەوری ئەلەمنیۆمەوە.\nهەروەک دەگوترێت مۆبایلەکە بە سناپدراگۆن ٨٤٥ و ڕامی ٦ گێگابایت و بیرگەی ١٢٨ گێگابایتەوە دێت. چاوەڕوان دەکرێت مۆبایلەکە ڕاستەوخۆ بە ئەندرۆید ٩ پایەوە بەردەست بکرێت، و لە ڕاستیشدا ئەوە جێگەی سەرسوڕمان نابێت، چونکە نۆکیا خۆی بەوە ناسراوە لە کۆمپانیا پێشەنگەکانە بۆ بەردەستکردنی وەشانی نوێی ئەندرۆید بۆ مۆبایلەکانی.\nشایەنی باسە، زۆربەی دەنگۆکان باس لەوە دەکەن کە مۆبایلەکە لە ١١ی مانگی داهاتوو نمایش دەکرێت، بەڵام ئەگەر ئەمە ڕاست دەرنەچوو، ئەوا بێگومان پێشانگای MWC2019 لە کۆتایی مانگی ٢ی ساڵی داهاتوو بەڕێوەدەچێت و چاوەڕوان دەکرێت لەوێ نمایشی بکەن.\nئەمەی خوارەوەش ڤیدیۆی ڕیکلامی مۆبایلی ناوبراوە کە لە ماڵپەڕی جی ئێس ئێم ئێرینا بڵاوکراوەتەوە:\nتاگەکان nokia Nokia9 Nokia9PureView


Tuesday, 11.02.2021, 12:40\nلیستی ئەو کەسانەی کە پێویست ناکات ڤاکسین لە خۆیان بدەن لە وڵاتی ئەمریکا!!\nئەم لیستە لە ئەمریکا ئامادە کراوەو خراوەتە بواری جێ بە جێ کردنەوە.\n· هەموو کارمەندانی کۆنگرێس.\n· هەموو کارمەندەکانی کە کار بۆ کارمەندانی کۆنگرێس دەکەن.\n· شەش هەزار کارمەندی بینای سەرۆکایەتی ئەمریکا (White house).\n· دوو هەزار پێنج سەد کارمەندی کۆمپانیای ڤایزەر.\n· هەزار و پێنج سەد کەس لە کۆمپانیای مۆدێرنا.\n· سەدو بیست هەزار کارمەندی کۆمپانیای جانسۆن و جانسۆن.\n· پازدە هەزار کەس لە سی دی سی\n( (Centers for Disease Control and Preventionسەنتەری کۆنترۆڵ کردن نەخۆشی و خۆپاراستن.\n· چواردە هەزار کارمەندی ئێف دی ئەی (Food and Drug Administration) کۆنترۆڵی خۆراک و دەرمان.\n· هەشت ملیۆن قوتابی چینی کە لە ئەمریکا دەخوێنن.\n· دوو ملیۆن خەڵکی نایاسایی.\n· پێنج سەد هەزار کەسی بێ خانو بەرە ئەوانەی لەسەر جادە دەژین.\nئێستا پرسیارێک لە خۆت بکە، بۆ دەبێت ئەوانەی لە کۆنگرێس کار دەکەن یان دەست و پێوەندی کارمەندانی کۆنگرێسن خۆیان نەکوتن؟ ئایا ڤایرۆسی کۆڤید ئەوان ناگرێتەوە؟\nبۆ دەبێت هەمو کارمەندانی کارخانەی ڤاکسیەنکان خۆیان نەکوتن؟ ئایا لەبەر ئەوەیە ئەوان دەزانن چی لەو ڤاکسینەدایەو نایانەوێت لە خۆیانی بدەن؟ یان بۆ ئەوەی کە دەمیان داخەن و باسی نهێنیەکانی جینۆسایدکردنی مرۆڤایەتی نەکەن؟\nئایا بۆ دەبێت ئەو دوو ئۆرگانەی کە کۆنترۆڵی نەخۆشی و دەرمان و خۆراک دەکەن ئەوانیش خۆیان نەکوتن؟؟ ئایا لەبەر ئەوەیە کە دەبێت بێ دەنگی هەڵبژێرن بەرامبەر ئەم ڤاکسینە کوشندەیە؟\nئایا بۆ دەبێت قوتابیە چینیەکان خۆیان نەکوتن؟ دیارە ئەویش لە ژێر فەرمانی دەوەڵەتی چیندایە لەبەر ئەوەی ئەو کەسانەی لە چین هەڵدەبژێردرێن بچن بۆ دەرەوەی وڵات بۆ خوێندن هەمو ئەندامی حزبی کۆمۆنیستن و هەڵبژاردەی حکومەتن؟؟\nئایا بۆ دەبێت جۆبایدن خۆی ڤاکسین بەکار نەهێنێت کە تەمەنی سەرو حەفتا ساڵە تەواوی ستافی قەسری سپی پێویستیان بە خۆ کوتان نیە!! بەڵام ڕۆژانە پڕوپاگەندە دەکەن کە تۆ دەبێت خۆت بکوتیت تا ڤایرۆس نەتکوژێت!! ئەمانە هەموی پرسیارە و دەیەها پرسیاری ترت بۆ دروست دەکات.\nبیر بکەرەوە؛ ئەگەر ئەم ڤاکسینە باش بوایە حکومەتی هەرێم ئیجباری نەدەکرد بەسەر خەڵکدا، لە تازەرین هەواڵدا حکومەت دەڵێت موچە نادەین ئەگەر ڤاکسین لە خۆت نەدەیت؟! موچە چی پەیوەندی بە ڤاکسینەوە هەیە؟\nئەمانە هەموی نیشانەی ئەوەیە کە حکومەتی هەرێم لە سەرەوە(کەباڵ) فەرمانی پێ کراوە ، ڤاکسینی بەلاش بدات لە خەڵک!!\nحکومەتی هەرێم خۆی ڕۆژانە خۆراکی ژەهراوی ئێران و تورکیا داخڵی هەرێم دەکات بێ باکە لە تەندروستی تاکی کورد، بەڵام بۆ ڤاکسین پەلەیەتی خەڵک خۆی بکوتێت!!\nحکومەت ڕۆژانە بەنزینی ژەهراوی دەکات بە لوتی خەڵكدا بە قسەی پەڕلەمانتارەکانی خۆیان ، ئەی ئێستا خێرە لە خەمی تەندروستی میلەتدایە؟\nحکومەتی هەرێم پێشڕەوە لە هێنانی دەرمانی ەبسەرچو خۆراکی ماوە بەسەرچو بۆ میلەت ئێستا خێرە دەیەوێت ەب تیمی گەڕۆک بگەڕی بۆ کوتانی خەڵکی؟؟\nبیر بکەرەوە چەند کەست بینیوە لە بنەماڵەی مەسعود بارزانی و جەلال تاڵەبانی کە بە ڤایرۆسی کرۆنا مردبن؟ بۆ ئەو کەسانەی کە بە کرۆنا دەمرێن هەمویان خەڵکی هەژارن و یەک کوڕە بەرپرسی تێدا نیە؟؟ خۆ ئەمەش شەڕ نیە بڵێن کوڕی خۆیان نادەن بە کوشت و ناینێرن بۆ پێشی شەڕەکە!!\nکۆدی نورمبێرگ چیە و لە چیەوە هاتوە؟\nلە کۆتایدا ئەو خاڵانە دەخەمە ڕوو کە لە ڕێکەوتنی Nuremberg code دا جێگیر کراوە لە دوای جەنگی جیهانی دوەمەوە ئەوخاڵانە برتین لە دە خاڵ.\nلەسەر دەرمان و بەکار هێنانی ڤاکسینو دەرمانی تاقی نەکراوە.. ئەم ڤاکسینەی ئێستا بەکار دەهێنرێت دژی هەموو خاڵەکانی ڕێکەوتننامەی نورنبێرگە. کۆدی نورنبێرگ ڕۆحی کرا بە بەردا تا بتوانێت پارێزگاری لە جەستەی تاک بکات.\nلە ١٩ ئۆگەستی ساڵی ١٩٤٧ دا دکتۆر جۆسف مەنگەلە کە بەرپرس بوو لە تاقیگەکانی نازیەکان بۆ تاقی کردنەوەی دەرمان و ڤاکسین و کەرەسەتەی تەندروستی، لە کاتی دادگایی نورمبێرگدا گوتی کارەکانی ئێمە زۆری جودا نەبو لەگەڵ ئەوکارانەی پیش جەنگ دەمانکرد..\nپێش ئەوەی دادەوەرەکان بڕیار بدەن لە مانگی چواری ١٩٤٧ دا دکتۆر لەیۆ ئەلێکساندەر شەش خاڵی دیاری کرد بۆ ئەوەی چیتر تاقی کردنەوە لەسەر مرۆڤ نەکرت ئەگەر لە ڤاکسین یان دەرمانەکە تەواو لێی دڵنیا نەبن.. لیژنەکە دوای لێکۆڵینەوە لەم شەش خاڵەی کە دکتۆر لەیۆ ئەلکساندەر نوسیبوی چواری خاڵی تریان بۆ زیاد کردو کردیانە دە خاڵ، تەواوی وڵاتان ئەم ڕێکەوتنامەیەیان واژو کردوە.\nئەمەش خاڵەکانە کە کردومە بە کوردی تا تۆی کوردی خوێنەر بێ بەش نەبیت لەم زانیارییانە.\nئێستا بە گوێرەی یاسای نێودەوڵەتی دەزانیت کە ئەم ڤاکسینە یاسایی نیە، لەبەر ئەوەی پێشێل کردنی تەواوی ئەو خاڵانەیە کە لەم ڕێکەوتنانەی نۆرمبێرگدا واژی وڵاتانی لەسەر کراوە. ئەمەش ئەوەمان بۆ دەردەخات ئەوانەی کە لە پشت پەردەوە حوکمی جیهان دەکەن نازیەکانی ئەڵمانیان کە دوای جەنگی جیهانی دووەم ڕویان کردە ئەمریکاو هەمویان لە لایەن دەوڵەتی ئەمریکاوە ڕەگەزنامەی ئەمریکییان پێ بەخشرا، پاشان دەستیان کرد بە درێژە دان بە دەستبەسەرگرتنی تەواوی ئۆرگانەکانی دەوڵەتی ئەمریکا و بانکە جیهانیەکان، بەهێز بونی ئەم تاقمە فاشیستە کۆمەڵەی کەباڵی لێ لە دایک بوو، ئەمانیش تەواوی هێزو توانای خۆیان خستە گەڕ بۆ کۆنترۆڵ کردنی جیهان...\n(١٠ ) خاڵ لە یاساکەی نۆرمبێرگ\n(١٠) خاڵ لە یاداشتی پێشکەشکراو بە بەشی یاسای دادوەری بە ناوونیشانی " تاقیکردنەوە پزیشکی یە ڕێپێدراوەکان"\n١- ڕەزامەندی خۆویستانەی تاکی مرۆڤەکان زۆر پێویستە. ئەمەش مانای ئەوەیە کەسی پەیوەندیدار پێویستە لە ڕووی یاسایی یەوە ڕێپێدراو بێ تا بتوانێت ڕەزامەندی ببەخشێت. واتە پێویستە لە دۆخێکی وەهادا بێت کە ڕەخساوبێت و بتوانێت ئازادی هەڵبژاردن بەرجەستە بکات. بە بێ دەستێوەردانی هیچ هۆکارێکی هێز یان توندوتیژی ، ساختەکاری ،هەڵخەڵەتاندن ، زۆرەملێی یان بەکارهێنانی ووشەی نەشیاو، یان هەر جۆرێکی شاردراوەی تری جۆرەکانی توند و تیژی و زۆرەملێی . وە پێویستە زانیاری و تێگەیشتنی تەواوی هەبێ دەربارەی بابەتی پەیوەندیدار تا بتوانێت بڕیارێکی ڕۆشن و تێگەیشتوانە بدات؛ ئەم هۆکارەی کۆتایی واتە پێویستە پێش ڕەزامەندی دان لەسەر بڕیارێکی پۆزەتیڤانە سەبارەت بە بابەتی تاقیکردنەوە ، پێویستە سروشت و ماوە و ئامانج لەو تاقیکردنەوەیەی بۆ ڕوونکرابێتەوە؛ هەروەها ئەو شێواز و ڕێگایانەی پێی ئەنجام دەدرێت ؛ هەموو ئەو تەنگوچەڵەمەو مەترسیانەی ئەگەری هاتنەڕێیان هەیە ڕوون بکرێتەوە ؛ وە ئەو کاریگەری یە لاوەکی یانەی کە ڕەنگە بەهۆی بەشداریکردن لە تاقیکردنەوە کەوە لەسەر تەندروستی یان کەسایەتی دەربکەوێت؛ ئەرك و بەرپرسیارێتی ووردبوونەوە لە ڕەزامەندی بەشداریکردن ئەکەوێتە ئەستۆی هەرکەسێك کە دەست بە تاقیکردنەوەکە ئەکات یان ئاراستەی ئەکات یاخود بەشداری تێدا دەکات. ئەمە ئەرکێك و بەرپرسیارێتی یەکی کەسی یە و ناکرێت ببەخشرێت بە کەسێك کە لە سزادان دەربازی ببێت.\n٢- پێویستە تاقیکردنەوەکە بۆ نموونە ئەنجامی بەرهەمداری هەبێت بۆ بەرژەوەندی کۆمەڵگا وە جێگای ڕەزامەندی نابێ ئەگەر بە ڕێگا و شێوازی تری لێکۆڵینەوە ئەنجام بدرێت. وە یاخود بە هەڕەمەکی و ناپێویست بێ لە ڕووی سروشتەوە.\n٣- پێویستە تاقیکردنەوەکە بەشێوازێك دیزاین کرابێت کە پشت بەستوو بێت بە ئانجامی تاقیکردنەوە لەسەر ئاژەڵ وە زانینی مێژووی سروشتی نەخۆشی یەکە وە یان هەر کێشەیەکی تری کە لەژێر لێکۆڵینەوەدا بێ بە شێوازێك کە ئەو ئەنجامانەی لێی چاوەڕوان دەکرێت ببێتە گەواهیدەری ئەنجامدانی تاقیکردنەوەکە.\n٤- پێویستە تاقیکردنەوەکە بە شێوازێك ئەنجام بدرێت کە دووربێت لە هەموو جۆرە کاریگەری یەکی لاوەکی ناپێویستی جەستەیی و عەقڵی و هەرجۆرە برینداربوونێك .\n٥- نابێت هیچ تاقیکردنەوەیەك ئەنجام بدرێت ئەگەر هۆکارێکی پێشوەختە هەبوو بۆ پێشبینی کردنی ڕوودانی مردن یان برینداربوونی وەك کەمئەندام بوونی لێ بکەوێتەوە، جگە لەوەی کە لەوانەیە پزیشکانی ئەنجام دەری تاقیکردنەوەکان خۆشیان بە کردەیی تیایدا بەشدار دەبن.\n٦- پێویستە ئەو پلەی مەترسی یەی دیاری دەکرێ لەوە تێپەڕنەکات کە گرنگی کێشەکە لە ڕووی مرۆڤایەتی یەوە دیاری دەکات ئەوەش بەوەی کە چارەسەری کێشەکە لە ڕێی تاقیکردنەوەکەوە دەکرێت.\n٧- پێویستە ئاماداەکاری گونجاو بکرێت وە ئاسانکاری پێویست بکرێت بۆ پارێزگاریکردن لە بابەتی تاقیکردنەوەکە تەنانەت لەو ئەگەرە دوورانەش کە دەکرێت ببنە هۆی برینداربوون ، کەمئەندام بوون یان مردن .\n٨- پێویستە تاقیکردنەوەکە تەنها لەلایەن کەسانی شارەزای زانستی یەوە ئەنجام بدرێت . پێویستە بەرزترین ئاستی شارەزایی و زانستی ڕەچاوبکرێت لە هەموو قۆناغەکانی تاقیکردنەوەکەدا بۆ ئەو کەسانەی ئەنجامی دەدەن یان بەشداردەبن تێیدا.\n٩- لە کاتی ماوەی تاقیکردنەوەکەدا، پێویستە مرۆڤ ئازادبێت لە کۆتایی هێنان بە تاقیکردنەوەکە ئەگەر گەیشتە ئەو دۆخە جەستەیی و عەقڵی یەی بۆی دەرکەوت کەوا بەردەوام بوونی تاقیکردنەوەکە مەحاڵە.\n١٠- لە کاتی تاقیکردنەوەکەدا، پێویستە زانای لێپرسراو لە ئەنجامدانی تاقیکردنەوەکە ئامادەبێت کۆتایی بە تاقیکردنەوەکە بهێنێت لەهەر قۆناغێکدا بێت ئەگەر گەیشتە ئەو باوەڕەی لە پەیڕەوکردنی نیەتی چاکە و شارەزایەتی ئاست بەرز و بڕیاری وورد وای لێ دەکەن کە بەردەوام بێت لە تاقیکردنەوەکە بەڵام ئەگەری ئەوە هەبێت کە تاقیکردنەوەکە ببێتە هۆکاری برینداربوون ، کەمئەندامبوون یان مردنی کەسی بەشداربووی تاقیکردنەوەکە.\nئێستا دەزانن کە بە یاسا بۆیان نیە ڤاکسین فەرز بکەن بەسەر تاکی کۆمەڵگادا، بەڵام ئەوان هەر خەریکن فشارەکان زیاد بکەن.\nئەم یاری مردن و ژیانە وەک ئەو فلیمە وایە (Squid game) دەبێت هەمو پێکەوە بڵێین ئێمە ئەم یاریە دەوەستێنین و بەشدار نابین..\nتا مەڕەکان بچن بۆ خۆ کوتین گورگەکان ددانیان تیژتردەکەنەوە لەو کەسانەی کە بە ویستی یاریەکەی ئەوان ناجوڵێنەوە.\nکەواتە هەمو پێکەوە دەبێت دژی ئەم ڤاکسینە بین ئەوسا یاریەکەیان بێ یاریەکەر دەمێنێتەوە.


هەڵبژاردن لە 3 ی مانگی 11 ئەنجام دەدرێت – Rojapp\nHome/هەواڵنێرەکان/هەڵبژاردن لە 3 ی مانگی 11 ئەنجام دەدرێت\nهەڵبژاردن لە 3 ی مانگی 11 ئەنجام دەدرێت\nسەرۆکی کارمەندانی کۆشکی سپی مارک مێدۆس ڕۆژی یەکشەممە گوتی وڵاتە یەکگرتووەکانی ئەمەریکا لە 3 ی مانگی 11 هەڵبژاردن ئەنجام دەدات. ئەو گوتیشی کاتێک سەرۆک دانۆڵد ترامپ ئاماژەی بە بیرۆکەی دوواخستنی هەڵبژاردن کرد ئەو تەنها نیگەرانی لەمەڕ دەنگدان بە ڕێگای پۆستە دەربڕی.\nمێدۆس لە میانەی لێدوانێکیدا لە بەرنامەی Face the Nation ی کەناڵی CBS ڕایگەیاند ” ئێمە لە 3 ی مانگی 11 هەڵبژاردن ئەنجام دەدەین و سەرۆک سەرکەوتن بەدەست دەهێنێت.”\nڕۆژی پێنجشەممە سەرۆک ترامپ لە تویتێکدا ڕایگەیاند ” لەگەڵ دەنگدان لەڕێی دامەزراوەی پۆستەوە، ئەوا هەڵبژاردنی ساڵی 2020 دەبێتە ئەو هەڵبژاردنەی چاودێری نەکرێت و زیاترین فێڵی تیادا بکرێت لە میژووی هەڵبژاردنی ئەمەریکادا. ئەمەش شەرمەزارییەکی گەورەیە بۆ ئەمەریکا. هەڵبژاردن دوا بخەین تا خەڵک بتوانن بە شێوەیەکی دروست و پارێزراو دەنگی خۆیان بدەن؟؟؟”.\nPrevious منی کۆڵبەر! ئەمدیو ئەودیو هەردوویان هەر خاکی خۆمە بە ژێر ڕەحمەتی گوللەشدا هەموو ڕۆژێ بۆ لەتێ نان لە نێوان مەرگ و ژیانا هاتووچۆمە. لە بن بەردێکی خاکی خۆم نیشانەم لێ ئەگرن لە دوور ئێستا کە من بێگانەم و ئەوان پاسەوانی سنوور “ڕەنج سەنگاوی” @ranjsangawi ________________________________ تا ژینگە پارێز نەبی، ناتوانی وڵات پارێز بی… ________________________________ By: @ahmad_feyzi__ #kurdistan_is_a_region_full_of_beauty #کوردستان_پر_لە_جوانی #kurd #kurdistan #hawraman #کورد #کوردستان #هەورامان #hawler #slemani #duhok #karkuk #halabja #kermashan #kermanshah #sena #sanandaj #urmia #ilam #اورامانات #اورامان #کولبر #کولبران_کورد #کولبران #کرماشان #سنە #ایلام #ورمێ #پاوە #سەردەشت\nNext ئەمە یەکێکە لە ریکلامە سەرنجڕاکێشەکانی هەندێک دکتۆری ددان، لەم وێنەیەدا یەکەم شت کە بینیت دەمی پیاوەکەیە کە ددانێکی نییە، بەڵام زۆربەتان لەوانەیە تا خوێندنەوەی ئەم نووسینەش تێبینی ئەوەتان نەکردبێت کە پیاوەکە برۆیەکیشی کەمە، دکتۆرەکانی ددان دەیانەوێت بەم ریکلامە ئەوە بسەلمێنن کە یەکەم شت کە سەرنجی دەدەی لە مرۆڤێکدا ددانەکانیەتی بۆیە دەڵێن گرنگی بە ددانەکانت بدە و سەردانمان بکە  تۆ یەکەم شت کە بینیت چی بوو، ئایا تێبینی ئەوەت کرد کە پیاوەکە برۆیەکی نیە؟   @showbox.studio #ShowBox #شۆبۆکس #ماجیکبۆکس


دووەم کۆرنسۆس 11\n<< < دووەم کۆرنسۆس 11 > >>\nپۆڵس و نێردراوە درۆزنەکان\n١ هیوادارم بەرگەی هەندێک گێلایەتی من بگرن، هەرچەندە بەرگەشم دەگرن. ٢ بە ئیرەییەکی* خوداییانە ئیرەییتان پێ دەبەم، چونکە لە پیاوێک نیشانم کردن، تاکو وەک پاکیزەیەکی پاک پێشکەشی مەسیحتان بکەم. ٣ بەڵام دەترسم، وەک مارەکە حەوای بە فێڵەکەی هەڵخەڵەتاند، بیری ئێوەش لەو دڵسۆزی و پاکییە بۆ مەسیح چەواشە بکرێت، ٤ چونکە ئەگەر یەکێک بێت و عیسایەکی دیکە* ڕابگەیەنێت جیاواز لەوەی ڕامانگەیاند، یان ڕۆحێکی دیکە وەربگرن جیاواز لەوەی وەرتانگرت، یان مزگێنییەکی دیکە ڕابگەیەنێت جیاواز لەوەی وەرتانگرت، ئەوا بە ئاسانی وەریدەگرن. ٥ پێم وایە هیچم لەو «نێردراوە بەرزانە» کەمتر نییە. ٦ ئەگەر لە قسەکردندا زمان پاراو نەبم، خۆ زانیاریم هەیە، بەڵکو لە هەر لایەک و لە هەموو شتێک بۆ ئێوەمان دەرخست.\n٧ یاخود گوناهم کردووە کە خۆمم نزم کردەوە تاکو ئێوە بەرز بنەوە، چونکە بەخۆڕایی مژدەی ئینجیلی خودام بۆ جاڕدان؟ ٨ کڵێساکانی دیکەم تاڵان کرد کە خەرجیم لێیان وەرگرت بۆ خزمەتەکەتان. ٩ کاتێک لەگەڵتان بووم و پێویستیم هەبوو، نەبوومە بار بۆ کەس، چونکە برایان لە مەکدۆنیاوە هاتن پێویستییەکانی منیان پڕکردەوە. لە هەموو شتێکدا خۆمم پاراست بۆ ئەوەی بارگرانی نەخەمە سەرتان و بەردەوام خۆمی لێ دەپارێزم. ١٠ وەک ڕاستی مەسیح لە مندایە، لە ناوچەکانی ئەخایا ئەم شانازیەم لێ ناسەنرێتەوە. ١١ بۆچی؟ ئایا چونکە ئێوەم خۆشناوێت؟ خودا دەزانێت.\n١٢ بەڵام ئەوەی دەیکەم، وا دەیکەم بۆ ئەوەی هەلی هەڵپەرستان ببڕم کە شانازی دەکەن و دەیانەوێت دەریبخەن گوایا ئەوان وەک ئێمەن، ١٣ چونکە ئەمانە نێردراوی درۆزنن و کارگەری فێڵبازن، خۆیان لە شێوەی نێردراوی مەسیح دەردەخەن. ١٤ سەیر نییە، چونکە شەیتان خۆی لە شێوەی فریشتەی ڕووناکی دەردەخات. ١٥ کەواتە شتێکی سەیر نییە ئەگەر خزمەتکارانی خۆیان لە شێوەی خزمەتکاری ڕاستودروستی دەربخەن. دواڕۆژیان بەگوێرەی کرداریان دەبێت.\nئازاری پۆڵس لە خزمەتی مەسیح\n١٦ دیسان دەیڵێمەوە: کەس بە گێلم نەزانێت، بەڵام ئەگەر بە گێلم دەزانن ئەوا وەک گێلێک بەرگەم بگرن، بۆ ئەوەی منیش تۆزێک شانازی بکەم. ١٧ بە متمانەوە شانازی دەکەم، نەک بەو شێوەیەی کە مەسیحی باڵادەست قسە دەکات، بەڵکو وەک لە نەزانییەوە بێت. ١٨ لەبەر ئەوەی زۆر کەس بەگوێرەی بنەمای جیهان شانازی بە خۆیانەوە دەکەن، منیش شانازی دەکەم. ١٩ لەبەر ئەوەی خۆتان ئەوەندە دانان* ، بە شادییەوە بەرگەی گێلەکان دەگرن. ٢٠ لە ڕاستیدا، ئەگەر یەکێک ئێوە بکاتە کۆیلە بەرگە دەگرن، ئەگەر یەکێک بتانخوات، ئەگەر یەکێک بۆ خۆی بتانقۆزێتەوە، ئەگەر یەکێک خۆی بەرز بکاتەوە، یاخود ئەگەر یەکێک لە ڕووتان بدات، بەرگە دەگرن! ٢١ بە شەرمەزارییەوە، پێویستە بڵێم سەبارەت بەمە چەند لاواز بووین!\nهەرچییەک ئەوان دەوێرن شانازی پێوە بکەن، هەروەها منیش دەوێرم، دەزانم کە گێلانە قسە دەکەم. ٢٢ ئایا ئەوان عیبرانین؟ منیش. ئایا ئیسرائیلین؟ منیش. ئایا نەوەی ئیبراهیمن؟ منیش. ٢٣ ئایا خزمەتکاری مەسیحن؟ من باشترم، بەڵام وەک شێتێک قسە دەکەم. من زۆر زیاتر لەوان ڕەنجم کێشاوە، لەوان زیاتر لە زینداندا بووم، زۆر خراپتر دارکاری کراوم، زۆر جاریش ڕووبەڕووی مردن بوومەتەوە. ٢٤ جولەکەکان بە قامچی پێنج جار چل قامچی کەم یەکیان لێداوم* ، ٢٥ سێ جار دارکاری کراوم، جارێک بەردباران کراوم، سێ جار لە کەشتیدا بووم و شکاوە، شەو و ڕۆژێکم لە قووڵایی دەریادا* بەسەربرد. ٢٦ بەهۆی زۆر گەشتکردنمەوە تووشی مەترسی ڕووبار و چەتە بووم، مەترسی لە گەلەکەم و نەتەوەکانی دیکە، مەترسی لە شار و لە دەشت، مەترسی لە دەریا، مەترسی لە خوشک و برایانی درۆزن، ٢٧ بە ڕەنجدان و ماندووبوونی، بە شەونخونی زۆر، بە برسیێتی و تینوێتی، بە ڕۆژووگرتنی زۆر، بە سەرما و ڕووتی. ٢٨ ئەمانە هەموو لەلایەک، ڕۆژ بە ڕۆژ بایەخدان بە هەموو کڵێساکان لەسەرم کەڵەکە دەبێت. ٢٩ کێ لاوازە و من لەگەڵی لاواز نابم؟ کێ کەوتووەتە گوناه و من ناسووتێم؟\n٣٠ ئەگەر پێویست بە شانازیکردن بکات، ئەوا بەو شتانەوە شانازی دەکەم کە لاوازیم دەردەخەن. ٣١ خودا، باوکی عیسای خاوەن شکۆ ئەوەی هەتاهەتایە ستایش دەکرێت دەزانێت درۆ ناکەم. ٣٢ لە دیمەشق، فەرمانڕەوایەکەی ئاریتاسی پاشا پاسەوانی شاری دیمەشقییەکانیان دەکرد، بۆ گرتنم. ٣٣ بەڵام لەناو سەبەتەدا و لە پەنجەرەی شووراکە منیان شۆڕکردەوە و لە دەستی ڕزگارم بوو.


گەنجێكی تەمەن 16ساڵ لەبەر نەبوونی خۆی سووتاند – تۆڕی میدیایی خەڵک\n2020/07/04 - 7:31 PM\nبەهۆی نەبوونی و خراپی بژێوی خۆی و خێزانەكەی گەنجێكی تەمەن 16 ساڵ لە گەڕەكی سەركارێزی سلێمانی ئاگری لەجەستەی خۆی بەردا و گیانی لەدەستدا.\nلە ماوەی ئەم هەفتەیە ئەمە دووەم حاڵەتی خۆ سووتاندنە لەشاری سلێمانی ڕوودەدات و پێشتر پیاوێكی تەمەن 29 ساڵ-یش لە باخی گشتی خۆی سوتاند و گیانی لەدەستدا .\nسەركەوت ئەحمەد، وتەبێژی بەڕێوەبەرایەتی پۆلیسی پارێزگای سلێمانی بۆ میدیاكان ڕایگەیاندووە، پاشنیوەڕۆی ئەمڕۆ شەممە 5ی تەمموز لە گەڕەكی سەركارێزی شاری سلێمانی، گەنجێكی 16 ساڵ ئاگری لە جەستەی خۆی بەرداوە و دوای گەیاندنی بە نەخۆشخانە بەهۆی سەختی برینەكەیەوە گیانی لەدەستدا.\n(خەڵك) بۆ وەرگرتنی زانیاری پەیوەندی بە سەركەوت ئەحمەد، وتەبێژی پۆلیسی پارێزگای سلێمانی كرد، بەڵام پەیوەندیەكەی بەردەست نەبوو.\nبە پێی زانیارییەكان، ئەو گەنجە لە دوكانیكی فیتەری شاگرد بووە و لە كەلاوەیەكی نزیك دوكانەكە ئاگری لە خۆی بەرداوە.\nبەڕێوەبەرایەتی پۆلیسی پارێزگای سلێمانیشاری سلێمانیگەڕەكی سەركارێز


لیستی پشکنینه‌کانی به‌شی تیشک – Medya Diagnostic Center\n١- لە کاتی خۆی چوونە ناو جێگای خەوتن. ٢- پەنابردن بۆ خوێندنەوەی کتێب. ٣- هەوڵ بدە چەند جارێک هەناسەی قووڵ هەڵمژیت. ٤- دوورکەوتنەوە لە بیرکردنەوە. ٥- دوورکەوتنەوە لە خواردنی ژەمی قورس.\t694\tSeptember 3, 2019\n٥ هێما بۆ دەست نیشانکردنی ڤیتامین دی\t440\tJuly 14, 2019\nدفڤبۆئئۆئبۆئبۆب\t365\tJuly 14, 2019


پڕۆسێسەرەنوێیەکەی AMD بەهێزترینی جیهانە و پێشڕەوی پڕۆسێسەری Core i9 دەبێت – کەی ئای تی ئێن\nرەقەکاڵا 7, ئاب 2018\nکۆمپانیای بەرهەمهێنەری ڕەقەکاڵای کۆمپیوتەر (AMD) پڕۆسێسەری ڕایزن Threadripper 2990WXـی ڕاگەیاند و ئێستا بە بەهێزترین پڕۆسیسەری جیهان دادەنرێت. ٣٢ ناوک لەسەری کار دەکەن لەگەڵ ٣ پڕۆسیسەری تر کە یارمەتی پڕۆسێسەری 2990WXدەدەن، بەڵام ناوکی کەمتریان لەسەرە. قەبارەشی هێندەی مۆبایلی ئایفۆن ٥ـە و لەسەر ڕوومێزەکان – Desktop دەبەسترێت.\nلە مانگەکانی ٨ و ١٢ی ئەمساڵ بەردەست دەبێت و نرخیشی ١,٨٠٠ دۆلار دەبێت و بەمەش پڕۆسێسەرەکە گرانبەها دەبێت. بەڵام دەبێت ئەوەشمان بیر بێت کە ڕایزنە نوێیەکە ڕکابەر و پێشڕەوەی یەکێک لە پڕۆسێسەرەبەهێزەکانی کۆمپانیای ئینتێڵە کە ئەویش کۆر i9ـیە.\nڕایزن Threadripper 2990WX بە ٢ جۆر بۆ کڕیاران بەردەست دەبێت، کە یەکێکیان جۆری Xـە و بۆ یاریکەران دروستکراوە و هەروەها جۆری WX کە ئەمەشیان بۆ گەشەپێدەرانە.\nشایەنی ئاماژەیە پەڕەی فەرمی AMD لە فەڕەنسا گرافیکەزانیارییەکی دەربارەی توانای هەردوو پڕۆسیسەری کۆر i9 و پڕۆسێسەرە نوێیەکە (2990WX) بڵاوکردەوە، کە وەک دیارە لە چەند بواری جیاوازدا 2990WX باڵادەستە:\nلەگەڵ ئەوەی ڕایزنی نوێ ٣٢ ناوک لەخۆ دەگرێت، خاوەن 64-Thread کە هەر یەک لەمانە توانای پڕۆسێسەرن بۆ شیکردنەوەی چالاکییەکانی کۆمپیوتەر. خێرایی ٣,٠ گێگاهێرتز و خێرایی تەواویش ٤,٢ گێگاهێرتز لەگەڵ 32MB Cache تایبەتمەندییەکانی تری پڕۆسێسەرەکەن.\nتاگەکان AMD AMD Ryzen ئینتێڵ پڕۆسێسەر ڕەقەکاڵا گەرمترین هەواڵ


ئاژانسی ده نگو باسی کوردستان: بەیاننامەی پارتی سەربەستیی ڕۆژهەڵاتی کوردستان لەپێوەندی بەکۆچی دوایی مامۆستا شێرکۆ بێکەس!\nبەیاننامەی پارتی سەربەستیی ڕۆژهەڵاتی کوردستان لەپێوەندی بەکۆچی دوایی مامۆستا شێرکۆ بێکەس!\nئەدیبان و هۆنەر دۆستان و لایەنگرانی ئەدەب و هوونەر!\nدوێنێ ڕۆژی یەکشەمە ١٣ی گەلاوێژی ٢٧١٣ی کوردی مامۆستا شێرکۆ بێکەس شاعیری گەورەی نەتەوەکەمان لەنەخۆشخانەیەک لەشاری ستۆکهۆڵمی پێتەختی سوێد لەتەمەنی ٧٣ ساڵیدا دڵی لەلێدان کەوت و کۆچی دوایی کرد.\nهەواڵی کۆچی دوایی مامۆستای گەورەو شاعیری ناوداری کورد هەموومانی داخدار کرد، مامۆستا شێرکۆ بێکەس یەکێ لەکۆڵەکە هەر سەرەکی و گرینگەکانی شێعری نوێ و ئەدەبی کوردی و هاوکات شاعیری سەردەم بوو.\nبەکۆچی دوایی ئەو شاعیرە مەزنەی کورد، خەسارێکی گەورەو کەلێنێکی قووڵ دەکەوێتە ناو شیعرو ئەدەبی هاوچەرخی کوردی.\nمامۆستا شێرکۆ بێکەس لەماوەی تەمەنیدا گەلێک خزمەتی مەزنی بەزمان و ئەدەب و شیعری کوردی کردووە. بەزمانە پاراوەکەی وشە جوان و ڕەسەنەکانی ڕیز دەخست و پێکەوە گرێ دەداو لەتوێی هەڵبەست و دێڕی بەنرخ و ڕازاوە پێشکەش دەکردن.\nمامۆستا شێرکۆ شاعیرێکی شۆڕشگێڕو شۆڕشگێڕێکی شاعیر بوو کە هەمیشە بیری تیژو هزری فەراوان و دڵی مەزن و پڕلەبەرخۆدان بوو.\nمامۆستا شێرکۆ دوای ئەوە کە ئاوارەی هەندەران بوو، ڕانەوەستاو بەردەوام درێژەی بەخزمەت کردن بەزمان و شیعرو ئەدەبی کوردی دا، هەنووکە کۆڵەکەیەکی کولتورو ناسنامەی کوردی پێک دەهێنێت و لەگرینگترین بەشی شۆناسی نەتەوەیی، مەزنترین خزمەتی پێشکەش بەگەلەکەی کردووە.\nهاوکات چەندین خەڵاتی ئەدەبی وەرگرتووەو دەیان نامیلکەو دیوانی شیعری نووسیوە. یەکێ لەکارە هەرە مەزنەکانی ئەو شاعیرە گەورەیە ئەوە بوو، کە ئەو بەشە لەوشە کوردییەکان کە لەناو زمانی کوردی لەبیر چووبونەوەو لەبیر کرابوون لەتوێی شیعرو هەڵبەستی جوان و ڕازەوەدا دووبارە خستنیەوە ناو زمان و ئەدەبی کوردی و پێکەوە گرێی دان.\nئێمە وەک پارتی سەربەستیی ڕۆژهەڵاتی کوردستان لەدەستچوونی ئەو مامۆستا مەزنە بەکۆسپێکی گەورە لەبەردەم ئەدەب و شیعری نوێی کوردی و پێشکەوتنی زمان و کولتوری کورد دەزانین.\nپارتی سەربەستیی ڕۆژهەڵاتی کوردستان پرسەو سەرەخۆشی خۆی ئاراستەی کۆمەڵانی خەڵکی تێکۆشەری کوردستان، بنەماڵەی شاعیر، شاعیران، هوونەرمەندان و هوونەردۆستان و لایەنگرانی ئەدەب و هوونەرو تامەزرۆی زمان و ناسنامەی ڕەسەنی کوردی دەکات.\n١٤ی گەلاوێژی ٢٧١٣ی کوردی.\nله لایه‌ن ئاژانسی ده نگو باسی کوردستان ajansknews kl. ۵/۱۵/۱۳۹۲ ۰۸:۴۷:۰۰ قبل‌ازظهر


Добавление элементов образует | 13-06-2017\n- بەهۆی ژەهراویبوونی خۆراکەوە سەدان کەس لە کامپی حەسەن شام لە #هەولێر# ژەهراویبوون و پۆلیسی هەولێریش چەندین کەسی دەستگیرکرد کە بەشدارییان لە ئامادەکردنی خۆراکی کامپەکەدا کردووە. - لە کۆبوونەوەی ئەمڕۆی پارتی و یەکێتی، پارتی رازی بوو بە گەڕانەوەی سەرۆکی پەڕڵەمان و #بزووتنەوەی گۆڕان#. بەڵام گۆڕان راتیکردەوە. - ئەنجومەنی پارێزگای #کەرکوک# بڕیارێکی وەزارەتی نەوتی عێراق بۆ دابەشکردنی زەوی بەسەر کارمەندانی کۆمپانیای نەوتی باکور رەتدەکاتەوە بەهۆی ئەوەی ٪90 ئەو کارمەندانە خەڵکی کەرکوک نین و عەرەبی هاوردەن. - #جەمیل بایک# هاوسەرۆکی کۆما جڤاکێن کوردستان (#کەجەکە#) رایگەیاند، #ریفراندۆم# مافێکی دیموکراتییه و نابێت هیچ کەسێک لەبەرانبەر ئه و مافەدا دژایەتی بکات، بەڵام دەبوایە بە پشتیوانی فراوانتر هەرێمی کوردستان بچوایەتە ریفراندۆمەوە. - ئەمڕۆ شاندێکی نەتەوەیەکگرتووەکان گەیشتە هەولێر بەمەبەستی کۆبوونەوە لەگەڵ کۆمسیۆنی باڵای هەڵبژاردن و راپرسی هەرێمی کوردستان لەبارەی پرسی ریفراندۆمەوە. - #محەمەد عەلی ئەسڵان#، پەرلەمانتاری شاری ئێلیحی پارتی دیموکراتی گەلان- #هەدەپە#، لە فڕۆکەخانەی ئێلیح دەستگیرکرا.


دێمۆکراسیی و هه‌ڵبژاردنی پارله‌مانیی – Denegkan\nدێمۆکراسیی و هه‌ڵبژاردنی پارله‌مانیی\nbyکامیار سابیر\tMay 8, 2009\tگشتی\nدێمۆکراسیی پێوه‌ندییه‌کی توندو پته‌وی له‌گه‌ڵ هه‌ڵبژاردندا هه‌یه، هه‌ردووکیان پێکه‌وه ته‌واوکه‌ری یه‌کترن. یان وه‌ک ئه‌وه‌ی ریچارد کاتز Richard S. Katz پێیوایه که دێمۆکراسیی و هه‌ڵبژاردن پێکه‌وه، تیۆری سیاسیی به سروشتی دێمۆکراسیی و سیسته‌م و ئینستیتیوته جۆراوجۆره‌کانی هه‌ڵبژاردنه‌وه شه‌ته‌ک ده‌دات. به‌م پێودانگه ساده‌یه بێت، ئه‌و دێمۆکراسییه‌ی له کوردستاندا بانگه‌شه‌ی بۆ ده‌کرێ ئه‌گه‌ر له‌هه‌ڵبژاردنێکی ئازاد و سه‌ربه‌خۆدا پراکتیک نه‌کرێ، دێمۆکراسییه‌کی ساخته‌و درۆ ده‌بێت.\nئازادیی و یه‌کسانیی له مافی ده‌نگداندا به‌ردی بناغه‌ی دێمۆکراسیی مۆدێرنه. کوردستانیش وه‌ک هه‌رێمێکی دیفاکتۆی سیاسیی و جیۆگرافیی ( تا هه‌نووکه له‌چوارچێوه‌ی ده‌وڵه‌تی عێراقدا) دانه‌بڕاو له ته‌وژمی دێمۆکراسیی جیهانیی، هه‌ر درێژکراوه‌ی ستراکتۆری هێزه سیاسییه‌کان و ئه‌بستراکتی مێژوویی نییه، به‌ڵکوو به‌رئه‌نجامی کێبڕکێ، رووانینی ستراتیژیی جیاواز، داهێنان ingenuity ، ئازایه‌تیی، له‌هه‌موویشی گرنگتر هه‌ڵبژاردنی تاکه بۆ شێوازی مامه‌ڵه‌کردنی له‌گه‌ڵ داموده‌سگاکاندا. ئه‌مڕۆ تاکی کورد له جوتیارو کرێکارێکه‌وه، له ده‌ستفرۆش و دوکاندارێکه‌وه، تا ده‌گاته ئه‌و که‌سانه‌ی پله‌و پایه‌ی جیاواز جیاوازیان له سیسته‌می به‌ڕێوه‌بردنی ژیاندا هه‌یه، به‌شێکی زۆریان خوازیاری ئه‌وه‌ن وه‌ک تاک هه‌ڵبژاردنێکی ئازاد و بێ ساخته‌کاریی به‌ڕێوه بچێ و ده‌نگی خۆیان له‌ڕێی سندووقه‌کانه‌وه ساغبکه‌نه‌وه.\nچل و یه‌ک ساڵ له‌مه‌وبه‌ر سۆسیۆلۆجیستی سیاسیی ئه‌مێریکیی Seymour Martin Lipset ئه‌و ئارگیومێنته‌ی هێنایه به‌رباسه‌وه که ده‌ڵێ دێمۆکراسیی چانسی سه‌رکه‌وتنی له‌وڵاته ده‌وڵه‌مه‌نده‌کاندا باشتره، به‌ڵام له‌م چل و یه‌ک ساڵه‌دا وێڕای ده‌یان هه‌زار لێکۆڵینه‌وه‌و پرۆژه‌ی سیاسیی و کولتووریی هه‌مه‌جۆر، ئه‌م باسه هه‌ر گرمه‌ی دێت. وه‌ک پارادۆکسی ئه‌م ئارگیومێنته، هه‌ندێ وڵاتی زۆر هه‌ژاری ئه‌فریکایی له‌وانه نامیبیا، ماڵی، مالاوی و بۆتسوانا Botswana توانیویانه بۆ چه‌ندین ده‌یه‌ی له‌سه‌ریه‌ک دێمۆکراسییه‌کی ئازاد و پاک و بی فڕوفێڵ دابینبکه‌ن. وڵاتی هیندستان، وێڕای چه‌ندین ده‌یه له ناڵاندن به‌ده‌ست هه‌ژارییه‌وه، که‌چیی سیسته‌می دێمۆکراسیی زۆر جێکه‌وت بووه. راسته کوردستان هه‌رێمێکه ژێرخانی ئابووریی و کولتووریی وێرانکراوه، به‌ڵام له‌دوای 18 ساڵ، ئه‌گه‌ر هێشتا ناتوانێ له‌سه‌ر پێی خۆی بووه‌ستێ، هه‌ر خه‌تای به‌عس نییه. که‌س ئه‌وه‌نده‌ی سیاسییه‌کان و حیزبه ده‌سه‌ڵاتداره‌کان و حکومه‌تی هه‌رێم له‌و هه‌لومه‌رجه به‌رپرسیار نین. هه‌ر ئه‌مه‌شه وا ده‌کات چانسی گۆڕان بدرێ به‌و لیسته سه‌ربه‌خۆیانه‌ی که زۆرترین داواکانی خه‌ڵک ره‌نگڕێژ ده‌که‌ن. هه‌ر ئه‌وه‌نده به‌سه بۆ خه‌ڵکی ده‌نگده‌ری کوردستان له‌م هه‌ڵبژاردنه‌دا له‌خۆیان بپرسن، حیزبه ده‌سه‌ڵاتداره‌کانی کوردستان و سه‌رۆکه‌کانیان و حکومه‌ته‌که‌یان و سیاسییه باڵاده‌سته‌کانیان چۆن و له‌سه‌ر حیسابی کێ بوونه به بلیۆنێرو میلیۆنێر؟! وێرای به‌فیڕۆدان و شاردنه‌وه‌ی چه‌ندین بیلیۆن دۆلاری سامانی گشتیی له‌لایه‌ن ده‌سه‌ڵاتی سیاسییه‌وه. جگه له‌و هه‌موو سته‌م و جه‌وره‌ی له چین و تۆێژه کۆمه‌ڵایه‌تییه‌کان ده‌کرێ ، به‌تایبه‌تیی له ژنان و گه‌نجان، که 18 ساڵه مه‌نگه‌نه‌ی کوشتن و ئاواره‌کردن و ره‌تاندن له‌سه‌ریان خڕه‌ی دێت.\nمکۆمکردنی Sustain دێمۆکراسیی ته‌نها به فاکته‌ره کۆمه‌ڵایه‌تیی و کولتوورییه‌کانه‌وه نه‌به‌ستراوه، به‌ڵکوو به‌وه‌وه به‌نده، خه‌ڵک کاتێ ئاره‌زوویان بۆ دێمۆکراسیی ده‌جوڵێت که بزانن پێشبڕکێیه‌کی سیاسیی راسته‌قینه بره‌و به که‌مپه‌یینی هه‌ڵبژاردن و چاره‌نووسی هه‌ڵبژاردن ده‌دات. له‌هه‌موویشی گرنگتر کاتێ بزانن که ده‌سه‌ڵات ده‌ستاوده‌ست ده‌کات. بۆیه گه‌وره‌ترین مۆتیڤی نیازپاکیی بۆ دێمۆکراسیی ئه‌وه‌یه قه‌واره‌و حیزبه سیاسییه‌کان خۆیان بۆ بردنه‌وه‌و بۆ دۆڕاندنیش ئاماده بکه‌ن. کورد تا هه‌نووکه‌ش به‌پێی پێوه‌ره سیاسیی و کولتوورییه‌کان نه‌ته‌وه نییه و له‌قۆناغی به‌نه‌ته‌وه‌بووندایه، مکۆمکردنی دێمۆکراسیی مه‌رجێکی سه‌ره‌کیی و فاکته‌رێکی بنه‌ڕه‌تییه بۆ گه‌یشتن به کاته‌گۆری نه‌ته‌وه بنیاتنان. هه‌روه‌ک لیپسێت Lipset ده‌ڵێ " چه‌ند به‌باشیی به‌ردی بناغه‌ی نه‌ته‌وه دابڕێژیت، ئه‌وه‌نده چانسی مکۆمکردنی دێمۆکراسیی ده‌سته‌به‌ر ده‌که‌یت". به‌بڕوای منیش ئه‌م تاقیکردنه‌وه‌یه‌ی له‌به‌رده‌م گه‌لی کوردستاندایه، باشترین سه‌نگی مه‌حه‌که بۆ حیزبه میلیشیاکان و ده‌سه‌ڵاتدارانی سیاسیی که تا چه‌ند دێمۆکراسییه‌کی بێ فڕوفێڵ و ساخته‌کاریی تێده‌په‌ڕێنن. به‌واتایه‌کی تر پرۆسێسی هه‌ڵبژاردنێکی ئازاد و خاوێن نیشانه‌ی کامڵبوونی گه‌لی کوردستان و حیزبه سیاسییه‌کانیه‌تیی بۆ دامه‌زراندن و بنیاتنانی قه‌واره‌ی نیشتمانیی.\nبه‌ڵام هه‌لومه‌رجی کوردستان و ئه‌و پڕوپاگه‌ندانه‌ی ده‌سه‌ڵاتی سیاسیی و هه‌ردوو حیزبه‌که ده‌ستیان پێکردووه ئومێدبه‌خشن نین به‌وه‌ی که هه‌رگیز ئاماده‌بن ده‌ستبه‌رداری ده‌سه‌ڵات ببن. به‌پێی نووسینه‌کانی ئه‌یوب بارزانیی، هه‌ڕه‌شه‌کردنی ناڕاسته‌وخۆ له د.عه‌بدولمسه‌وه‌ر بارزانیی له‌لایه‌ن خودی سه‌رۆکی هه‌رێمه‌وه ئاماژه‌یه‌کی مه‌ترسییداره بۆ ئه‌تککردنی دێمۆکراسیی. هاوکات ئه‌و پڕوپاگه‌نده حیزبییانه‌ی یه‌کێتیی و هه‌ندێ له‌سه‌رکرده‌کانی ده‌یکه‌ن، بۆنی خوێنی لێدێت. یه‌کێتیی ناو یه‌کێتیی نیشتمانیی خه‌تی سووره، له هه‌ڵه‌شه‌یی و بێسه‌ره‌وه‌به‌ره‌یی زێتر هیچ شتێکی تری پێوه دیار نییه. یاخود یه‌کێتیی خاوه‌نی رووبارێ خوێنه‌و خاوه‌نی له‌شکرێ له که‌سوکاری شه‌هیدانه جگه له شیوه‌نی ئه‌فسووناویی بۆ سه‌روه‌رییه‌کانی رابردوو، بۆ زۆرینه‌ی خه‌ڵکی کوردستان، تامی یه‌ک پارووه نان نادات.\nله‌کاتێکدا زۆربه‌ی که‌سوکاری شه‌هیدان، خواپێداوه‌کانیان نه‌بێ ئه‌وانه‌ی نزیکی به‌رپرسه‌کانن، مه‌حرومترین چین و توێژی کۆمه‌ڵی کوردستانن. که‌سوکاری ئه‌نفالکراوه‌کان و به‌رکه‌وتووانی چه‌کی کیمیاویی هه‌ڵه‌بجه‌و ناوچه جیاجیاکانی کوردستان به‌هه‌مان شێوه. زۆرینه‌ی زیندانیانی سیاسیی، بریندارانی شه‌ڕگه‌کان ، چ ئه‌وانه‌ی له‌گه‌ڵ به‌عسدا په‌ککه‌وته بوونه و چ ئه‌وانه‌ی له‌شه‌ڕه قێزه‌ونه‌کانی ناوخۆدا سه‌قه‌ت بوونه، له‌دوای هه‌موو هاوڵاتییه‌کی کوردستانه‌وه‌ن له ده‌ستڕاگه‌یشتن به پێداویستیی و خزمه‌تگوزارییه‌کان.\nناکرێ به لۆژیکی میلیشیا و فه‌رمانده سه‌ربازییه‌کانی حه‌فتاکان و هه‌شتاکان و نه‌وه‌ده‌کانی سه‌ده‌ی رابردوو، پرۆسێسی هه‌ڵبژاردن و چه‌مکی دێمۆکراسیی زاخاو و ده‌مه‌زه‌رد بکرێ. ئه‌و قوربانییانه‌ی دران، له‌ڕێی هه‌ر حیزبێکه‌وه درابێتن، بۆ ئه‌وه نه‌بووه ئه‌و حیزبه ده‌ست له‌ده‌سه‌ڵات گیر بکات و سامانی نیشتمانیی ته‌خشان و په‌خشان بکات و کۆمه‌ڵێ سه‌رکرده‌ی میلیۆنێر به‌رهه‌م بهێنێ. ئه‌و قوربانییانه بۆ ئازادیی، بۆ دابینکردنی مافی چاره‌ی خۆنووسین و لای که‌م بۆ نیمچه سه‌ربه‌خۆییه‌ک دران. به‌کورتییه‌که‌ی بۆ ئه‌وه نه‌دران پێنج میلیۆن کورد له‌کوردستانی عێراقدا چاوی له مه‌کره‌مه‌ی دوو حیزبی قائید بێت. بۆ ئه‌وه نه‌دران، به‌پرۆژه‌ی نیوه ناچڵ و به‌رزکردنه‌وه‌ی باڵاخانه‌ی شووشه‌و دیزاینی مۆدێرن ئه‌ویش بۆ حیزبه‌کان و کۆمپانیاکانی سه‌ربه‌خۆیان ، هه‌موو رۆژێ به‌چاوی خه‌ڵکی کوردستاندا بدرێنه‌وه. ئه‌و قوربانییه زۆره‌ی که خه‌ڵکی کوردستان دای، بۆ ئه‌وه نه‌بوو زه‌ویی وزاری هه‌ولێرو سلێمانیی و دهۆك له شاره‌وانیی دوو حیزب تاپۆ بکرێ و به منه‌ت و به پیاوه‌تیی به‌سه‌ر  ئه‌ندامه باڵاکان وپیاوه‌کانی خۆیاندا بیبه‌خشنه‌وه.\nئاماژه سه‌ره‌تاییه‌کان بۆ ئه‌وه ناچن یه‌کێتیی و پارتیی ئه‌گه‌ری دۆڕانیان بۆ خۆیان دانابێت. پێناچێ هه‌رگیز به‌بیریاندا بێت که ده‌بێت ده‌ستبه‌رداری ده‌سه‌ڵات و کورسیی و پاره و خه‌زێنه بێئه‌ژماره‌کانیان ببن، که له‌ڕاستییدا موڵکی هه‌موو خه‌ڵکی کوردستانه‌و ئه‌وان قۆرغیان کردووه. سه‌ره‌ڕای هه‌ر که‌موکوڕیی و ناڕۆشنییه‌ک له به‌رنامه‌ی لیسته سه‌ربه‌خۆکاندا، کاتی ئه‌وه هاتووه بیر له گۆڕان بکرێته‌وه، کاتی ئه‌وه هاتووه که یه‌کێتیی و پارتیی چۆڵی بکه‌ن، کاتی ئه‌وه هاتووه که ددان به‌وه‌دا بنێن که خه‌ڵک لێیان په‌ست و توڕه‌یه، خه‌ڵک به‌شوێن ئۆڵتێرنه‌تیڤێکی( ئاڵته‌رناتیڤ) تردا ده‌گه‌ڕێ. کاتی ئه‌وه هاتووه ئه‌گه‌ر ئه‌مجاره‌ش به هه‌ڕه‌شه‌ی نانبڕین و به‌خشینی ده‌مانچه‌و ده‌فته‌ره دۆلار له سه‌ر حیسابی بودجه‌ی خه‌ڵکی کوردستان ، هه‌ر به‌تۆبزیی بیبه‌نه‌وه، ئه‌وه ده‌بێت بزانن چیتر پارله‌مانێکێ ئیفلیجیان بۆ به‌ڕێوه نابرێ. ده‌بێت پارله‌مانێک بێت که له‌حکومه‌ت بپێچێته‌وه و بزانێ حکومه‌ت چی ده‌کات و نیازی چییه. ده‌بێت بزانێ حکومه‌تی هه‌رێم چه‌ند له‌خه‌زێنه‌یدا هه‌یه‌و تا هه‌نووکه چیی له‌و هه‌موو داهات و بودجه زۆره‌ی  له‌حکومه‌تی عێراقیی وه‌رگیراوه؟ چۆن دیزه به‌ده‌رخۆنه کراوه؟ له هه‌ڵبژاردنی ئه‌مجاره‌ی کوردستاندا لای که‌م ده‌توانرێ پارله‌مانێکی چوست و کارای لێبکه‌وێته‌وه که ئۆپۆزیسیۆنێکی گورجوگۆڵ و چاوکراوه‌و به‌رنامه ڕۆشنی تێدا هه‌ڵبسوڕێ که چوارچێوه‌ی کاره‌کانی حکومه‌تی یه‌کێتیی و پارتیی دیاریی بکات ، پارله‌مانێک بێت له‌ڕێی زۆرینه‌ی پارله‌مانییه‌وه خه‌رجیی به‌حکومه‌ت بدات، نه‌ک به پێچه‌وانه‌وه. پارله‌مانێک بێت رێگه نه‌دات حیزب و میلیشیای چه‌کداریی خۆیان له یاساو دامه‌زراوه و کارگێرییه‌کان هه‌ڵقورتێنن و سنوور و یاسای گونجاو له‌ڕێی که‌سانی پسپۆرو شاره‌زاو ئینستیتیوته سه‌ربه‌خۆکانه‌وه دابنێن و یاسا که له‌خوار هه‌موو شتێکه‌وه‌یه ، پێش هه‌موو شتێ له زیندان ئازادی بکه‌ن و بیخه‌نه سه‌روو هه‌موو جۆره ده‌سه‌ڵات و که‌سێکه‌وه.\nئه‌م بابه‌ته له ژماره 460 پردی رۆژنامه، رۆژی 4-5-2009 دا بڵاوبووه‌ته‌وه.\nPrevious ترۆپکی داڵغه…..سارا عومه‌ر\nNext ئیسلامی سیاسی و دیموكراسی ؟


هەپەگە: شەش سەربازی تورکیا كوژران\nله‌ئه‌نجامی ڕوبه‌ڕوبونه‌وه‌كانی نێوان گه‌ریلاو سوپای توركیا، شەش سەربازی تورکیا لەئاڤاشین‌و زاپ كوژران.\nئاوێنه: ناوەندی ڕاگەیاندن‌و چاپەمەنی هێزه‌كانی پاراستنی گه‌ل -هەپەگە، ئەمڕۆ هه‌ینی ڕاگەیەنراوێکی لەوبارەیەوە بڵاوكردەوە بەمشێوەیەیە:\n– گەریلاكانی هەپەگەو یەژاستار لەدژی هێرشە داگیرکارییەکانی دەوڵەتی تورک، چالاکیی بەهێز ڕێک دەخەن و سەرکەوتنێکی گەورە بەدەست دەهێنن. هێزەکانمان بە ئازایەتییەکی گەورە و بە قارەمانی و ڕۆحێکی فیدایی ئاپۆیی، بەرخۆدان دەکەن و هاوكات بە چالاکییەکانی هێزەکانی بەرگریی ئاسمانیی شەهید دەلال لەسەر هێڵی گەریلایی، ئاستێكی بەرز و تاکتیکی پێشكەوتوو پیشان درا.\nلەسەر ئەم بنەمایە ئەو چالاکییانەی لە هەنگاوی (کات كاتی ئازادییە) دا پەرەیانسەند، بەم شێوەیەن:\n-٢٩ی نیسان کاتژمێر ١٣:١٥ و ١٨:٤٥ خولەک، هێزەکانی بەرگریی ئاسمانیی شەهید دەلال، لە شارۆچکەی کانی ماسی سەر بە شارۆچکەی ئامیدیی باشووری کوردستان، دوو کردەوەیان دژی ناوەندی سەربازیی سوپای تورک، ئەنجام دا و لەو دوو چالاکییەدا، لە ئاسمانەوە هێرش کرایە سەر داگیرکەران، ئامانجەكان بە وردی پێكران و چالاكییەكان سەرکەوتن.\nچالاکییەكانی هەنگاوی شۆڕشگێڕیی هەڵۆکانی زاگرۆس، بەو جۆرەن:\n-ڕۆژی ٢٩ی نیسان، کاتژمێر ١١:٠٠ داگیرکەران هەوڵیان دا بچنە ناو بەرەکانی شەڕ لە گردی شەهید سەردار لە هەرێمی ئاڤاشین. هێزەکانمان ئاستەنگیان بۆ دروست كردن و نەیانهێشت داگیركەران پیلانەكەیان جێبەجێ بكەن.\n-لە ٢٩ی نیسان لە کاتژمێر ١٠:٠٠ بۆ ١٦:٣٠ دا داگیرکەران هەوڵیان دا لە ناوچەی مام ڕەشۆی هەرێمی ئاڤاشین بچنە ناو بەرەکانی شەڕەوە، هەشت جار ناوچەكە بۆردومان کرا و سەرەڕای ئەو بۆردومانە، داگیرکەران توانای پێشڕەوییان نەبوو و هیچ ئەنجامێکیان بەدەست نەهێنا.\n-لە ٢٩ی نیسان لە کاتژمێر ٢٣:٠٠ بۆ ٠١:١٥ خولەک، داگیرکەران لە ناوچەی مەرڤانۆس، گردی شەهید سەردار و گردی مام ڕەشۆ لە هەرێمی ئاڤاشین، هێزیان دانا و دواتر كوژراو و بریندارەكانیان گواستەوە. هاوکات هەلیكۆپتەرەكانی دوژمن گوند و ناوچەكانی، گردی مام ڕەشۆ، گوندی مام ڕەش، دۆڵی سێوان، مەرڤانۆس، كانی گا و شەهید ئەردار و شەهید سەردار-یان بۆردومان كرد.\n-ڕۆژی ٢٩ی نیسان لە کاتژمێر ٠٧:٣٠ دا، داگیرکەران هەوڵیاندا لە ناوچەی نێروەی زاپ، جێگیر ببن، کە لەلایەن هێزەکانمانەوە کۆنتڕۆڵ کراوە و کرانە ئامانج. لە چالاکییەکەدا لە ٣ قۆڵەوە، بە توندی هێرش کرایە سەر داگیرکەران و ٣ داگیرکەر سزا دران و دواتر داگیركەران ناچار بە پاشەكشە كران.\n-ڕۆژی ٢٩ی نیسان کاتێک داگیرکەران هەوڵیاندا لە گردی شەهید مەروان لە هەرێمی زاپ جێگیر بن، هێلیکۆپتەرێک کرایە ئامانج و لەلایەن هێزەکانمانەوە گورزێك لە هێلیکۆپتەرەکە وەشێنرا، ئاگری لێهەستا و ناوچەكەی بەجێهێشت. هاوكات شەڕ لەسەر گردی شەهید مەروان ڕووی دا و تا کاتژمێرەکانی شەو بەردەوام بوو، کە ژمارەی ئەو داگیرکەرانەی سزادراون ڕوون نەبوەتەوە.\n– ٢٩ی نیسان کاتژمێر ١٧:٥٠ چالاکییەک لە دژی ئەو داگیرکەرانەی لەسەر گردی شەهید سەرخوەبوونی هەرێمی زاپ جێگیربووبوون، ئەنجام درا. ئەو سەنگەرەی سێ داگیرکەرن تێدا بوون، کرایە ئامانج و بە توندی لێی درا و بەتەواوی وێران کرا و ٣ داگیرکەر سزا دران. هەروەها داگیرکەرانی دیکەش لەسەر گردەکە کرانە ئامانج و لێیان درا.\nلەو چالاکییانەدا بە گشتی ٦ داگیرکەر سزا دران و گورز لە كۆپتەرێكیش وەشێنرا\nبۆردومانی فڕۆکە جەنگییەکان و هێلیکۆپتەرەكان لە ناوچەکانی زاپ، مەتینا و ئاڤاشین بەردەوامە و لەو چوارچێوەیەدا:\n-ڕۆژی ٢٩ی نیسان لە کاتژمێر ٠٧:٣٠ بۆ ٠٩:٣٠ ناوچەی تی هەرێمی زاپ، دوو جار لەلایەن فڕۆکە جەنگییەکانەوە، بۆردومان کرا.\n-ڕۆژی ٢٩ی نیسان هەتا کاتژمێر ٠١:٠٠ هێلیکۆپتەرەكانی دوژمن، ناوچەی تی و ناوچەی جیلۆی بچووک-ی هەرێمی زاپ-یان بۆردومان کرد.\n-ڕۆژی ٢٩ی نیسان هەتا کاتژمێر ٠١:٠٠ کۆپتەرەكانی دوژمن گردی زندورا، کێستێ و ناوچەكانی سەر بە هەرێمی مەتینایان بۆردومان کرد.\n-ڕۆژی ٣٠ی نیسان کاتژمێر ٠٤:٠٠ گردی شەهید سەرحەد لە هەرێمی مەتینا، لە لایەن فڕۆکەكانەوە ٣ جار بۆردومان کرا.\nلەو بۆردومانانەدا هیچ زیانێک بەر هێزەکانمان نەكەوت.


ڕۆژی 5ی كانونی یەكەم\nپارێزگای سلێمانی 2019-11-26\n- ڕۆژی 5ی كانونی یەكەمی ساڵی 1242ی زایینی، (ئەبوئەحمەد عەبدوڵڵا موعتەسەم بیلـلا) وەكو 37 هەمین خەلیفەی عەباسی كورسیی دەسەڵاتی خەلافەتی عەباسییەكانی گرتە دەست و جێی (موستەنسر بیلـلا)ی گرتەوە.\n- ڕۆژی 5ی كانونی یەكەمی ساڵی 1608، جەنگی قەڵای دمدم لە نێوان هێزەكانی كورد بە سەرۆكایەتیی (خانی لەپزێڕین)و سوپای فارسەكاندا هەڵگیرسا، كە یەكێكە لە جەنگە مێژووییەكان.\n- ڕۆژی 5ی كانونی یەكەمی ساڵی 1901، بەرهەمێنەری هونەریی و داهێنەری وێنە جوڵاوەكان و فیلم كارتۆن (واڵت دیزنی) لە دایك بووە كە دواتر كۆمپانیایەكی بەرهەمهێنانی بە ناوی خۆیەوە دروست كرد و ئێستا بە یەكێك لە گەورەترین كۆمپانیاكانی بەرهەمهێنانی سینەمایی ئەژمار دەكرێت.\n- ڕۆژی 5ی كانونی یەكەمی ساڵی 1936، هەریەكە لە وڵاتانی (ئەرمینیا و ئازەربایجان و جۆرجیا و قیرغیزستان) كە چوار وڵاتی سۆسیالیستی بوون بڕیاریاندا ببن بە بەشێك لە یەكێتیی سۆڤێت.\n- ڕۆژی 5ی كانونی یەكەمی ساڵی 1957، (ئەحمەد سۆكارنۆ)ی سەرۆكی ئیدۆنیزیا بڕیاریدا سەرجەم هۆڵەندییەكان لە وڵاتەكەی دەربكات و ئەوەش بووە هۆی ناكۆكیی سیاسی لە نێوان ئەو دوو وڵاتەدا.\n- ڕۆژی 5ی كانونی یەكەمی ساڵی 1962 هەریەكە لە ویلایەتە یەكگرتووەكانی ئەمریكا و یەكێتیی سۆڤێت ڕێككەوتن لەسەر ئەوەی ئاسمانی یەكتری بۆ مەبەستی ئاشتی بەكاربهێنن.\n- ڕۆژی 5ی كانونی یەكەمی ساڵی 1977، هەریەكە لە (عێراق، سوریا، جەزائر، لیبیا و ڕێكخراوی ئازادیخوازی فەڵەستینی) بڕیاریاندا پەیوەندییەكانیان لەگەڵا میسردا هەڵپەسێرن بە هۆی ئەوەی حكومەتی قاهیرە لەگەڵا دەوڵەتی ئیسرائیلدا پەیوەندییە دبلۆماتییەكانی پتەو دەكرد.\n- ڕۆژی 5ی كانونی یەكەمی ساڵی 1978، یەكێتیی سۆڤێت و ئەفغانستان ڕێككەوتننامەیەكی هاوكاریی و هەماهەنگییان مۆر كرد كە بە هۆیەوە هێزەكانی سۆڤێت چوونە ناو خاكی ئەفغانستانەوە و لە ئاكامدا شەڕی ئەفغانییەكان لە دژی سوپای سۆڤێت سەریهەڵدا.\n- ڕۆژی 5ی كانونی یەكەمی ساڵی 1980 ژمارەیەك لە نوسەر و ئەدیب و شاعیری كورد لە شاخ دامەزراندنی ڕێكخراوی (یەكێتیی نوسەرانی كورد)یان ڕاگەیاند و بەیاننامەیەكیشیان بەو بۆنەیەوە بڵاوكردەوە.\n- ڕۆژی 5ی كانونی یەكەمی ساڵی 1989، عێراق موشەكێكی دوورهاوێژی بە ناوی (عابد) تاقی كردەوە كە لە توانایدابوو ماوەی 2000 كیلۆمەتر ببڕێت و لەلایەن پیشەسازیی سەربازییەوە پەرەی پێدرابوو.\n- ڕۆژی 5ی كانونی یەكەمی ساڵی 1995، ڕژێمی بەعسی ڕووخاو بە فەرمانێكی حكومیی و لە چوارچێوەی سیاسەتی تەعریبكردنی ناوچە كوردییەكاندا 100 خێزانی كوردی لە ناحیەی پردێ (ئاڵتون كۆپری) دەركرد و لە زێدی خۆیان ئاوارەی ناوچەكانی دیكەی كوردستان بوون.\n- لە پاش مردنی مامۆستا (مەلا محەمەدی ڕەبیعی) لە خۆرهەڵاتی كوردستان، ڕۆژی 5ی كانونی یەكەمی ساڵی 1996 هاووڵاتیانی شاری كرماشانی خۆرهەڵاتی كوردستان خۆپیشاندانێكیان سازكرد كە بە هۆیەوە پێكدادان لە نێوان جەماوەر و هێزە ئەمنییەكانی ئێراندا ڕوویدا و چەندین كوژراو و برینداری لێكەوتەوە.\n- ڕۆژی 5ی كانونی یەكەمی ساڵی 1996، (مادلین ئۆلبرایت) وەكو یەكەم ژن لە مێژووی ئەمریكادا كرایە وەزیری دەرەوەی ویلایەتە یەكگرتووەكان.\n- ڕۆژی 5ی كانونی یەكەمی ساڵی 2004، بە بەشداریی سەندیكای كرێكارانی كوردستان هەژدەهەمین كۆنگرەی یەكێتیی سەندیكاكانی كرێكارانی جیهان لە ژاپۆن دەستی بە كارەكانی كرد، كە بۆ یەكەم جار بوو رێكخراوێكی كرێكاریی كوردی بەشداریی لەو بۆنە جیهانییەدا بكات.\n- ڕۆژی 5ی كانونی یەكەمی ساڵی 2011، یاریزانی پێشووی هەڵبژاردەی تۆپی پێی ڕوسیا (گینادی لۆگڤیت) كۆچی دوایی كردووە، كە یەكێك بوە لە یاریزانە بە تواناكان و چەندین نازناوی بۆ وڵاتەكەی بەدەست هێناوە.\n- ئەمڕۆ لە تایلاند ڕۆژی نیشتمانییە هەروەها ئەمڕۆ بە ڕۆژی جیهانیی خۆبەخشی ناسراوە لە پێناو پەرەپێدانی بوارەكانی ئابوریی و كۆمەڵایەتی لە جیهاندا، هەر ئەمڕۆش بە ڕۆژی سێگۆشەی بەرمۆدا لە قەڵەم دەدرێت كە لە ناوچەیەكی ئاویی سێگۆشەیی پێكدێت و درێژایی هەر تیرەیەكی سێگۆشەكە نزیكەی 1500 كیلۆمەترە و چێوەكەشی لە زیاتر لەیەك ملیۆن كیلۆمەتر چوارگۆشە پێكدێت و دەكەوێتە زەریای ئەتڵەنتیك لە نێوان بەرمۆدا و پۆرتۆریكۆ و فلۆریدا.


بەڕێزان، سڵاوی ئازادی و سەربەخۆییتان لێبیت\nئەم چەن لاپەڕەیەی خوارەوە، دەقی وتووێژێکی براتانە لە گەڵ رۆژنامەی ''خەبات'' (زمانڕەوشی پارتی دێمۆکراتی کوردستان). دیمانەکە لەبارەی راپرسیی باشووری کوردستان و لەڕێگەی رۆژنامەنووس رێزدار ''ساسان خەبات'' ەوە لە گەڵم کرا. دوای تێپەڕبوونی زیاتر لە بیست و پێنج رۆژ وتووێژەکەیان بڵاونەکردەوە. دیارە هەر رۆژنامە و دەزگەیەکی راگەیاندن مافی رەوای خۆیەتی، ئەو بابەتانە بلاوبکاتەوە لە گەڵ ناوەرۆکی بیروباوەڕی دەگونجێت. بەڵام لێرەدا کە باسی دیاریکردنی چارەنووسی گەلەکەمان لە رۆژەڤدایە، باشوایە و پێویستە، میدیای حکوومەتی هەرێم کە ئەوڕۆکە خۆی بە بەرپرسیاری جێبەجێکردنی پڕۆژەی سەربەخۆیی کوردستاندەزانێ، ئەوپەڕی ئامادەیی پێشانبدات بۆ زانینی بیروڕای نەتەوەییەکان و بیرورای جیاواز و رەخنەی هەر نیشتمانپەروەرێکی ئەم کوردستانە کە سالانێکی دوورودرێژە بە کردەوە خزمەتی بیری پیرۆزی سەربەخۆیی کوردستان دەکەن.\nپ1/ دەوڵەتداری مافێکی سروشتی وڕەوای هەموو نەتەوەیەکە بەکوردیشەوە ؟ بۆچی تائێستا کورد بێ بەشە لەومافە !\nسیروان کاوسی: لەراستیدا هاسان نییە وەرامی ئەم پرسیارە بە چەندێڕێ بدرێتەوە، چۆنکە گەر بمانەوێ لە هۆکارەکانی بە دەوڵەتنەبوونی کورد بدوێین، دەبێ لاپەڕەکانی سەتساڵی رابردووی پەیماننامەی سایکسبیکۆ و لۆزان و سیاسەتی دوو بلۆکی سەردەمی ''جەنگی سارد'' هەڵدەینەوە و دەبێ بگەڕینەوە بۆ کاتی دابەشکردنی کیشوەری پانوبەرینی عوسمانلی لەلایەن وڵاتانی کۆلۆنیالیستییەوە،کە چۆن دەیان دەوڵەتی تازەیان لەسەر خاکی عوسمانلی دامەزراند، بەڵام کوردستانیان پشتگوێخست. بە هۆی ئەو دابەشکردنە نامرۆڤانەوە گەلی کورد، هەزاران کارەساتی بەسەرهێنراوە و، سامان و کانزای بە تالان براوە. دابەشبوونی کوردستان هاوکات رێیخۆشکرد بۆ سەرهەڵدانی حیزب و رێکخراوەی سیاسیی لەجوارچێوەی سنووری دەولەتانی داگیرکەر و بە داتاشینی درۆشم و بەرنامەی چەوت و نانەتەوەیی، هۆکاربوون و هەن لە رەوایەتیدان و چەسپاندنی زیاتری سنوورەکانی دەستکردی داگیرکەران لە نێو مێشك و دڵی جەماوەری کوردستان. ئەم دوو هۆکارە دەرەکی و نێوخۆییە شەوت و کاریگەرییان داناوە بۆ ئەوەی کورد دوای سەتساڵ بندەستی و هەڵکەوتنی چەن هەلێکی مێژوویی بۆی، نەتوانێ ببێت بە خاوەنی خاک و نیشتمان و ناسنامەی خۆی.\nپ2/ پێت وانیە لەدوای تێپەربوونی 100سال لە ڕێکەوتنامەی سایکس بیکۆ وهەڵوەشاندنەوەی کورد مافی خۆیەتی ئەودەرفەتە بقۆزێتەوە ؟\nسیروان کاوسی: دوای رووخانی مەملەکەتی سەربەخۆی کوردستان بە سەرۆکایەتیی شای کوردستان شێخ مەحموود لەساڵی 1923، چەن هەڵیک لە باشووری کوردستان هەڵکەوت بۆ کورد، یەکەمیان لەسەرەتای نەوەدەکانی سەدەی رابردوو بوو، کاتێ لەلایەن نەتەوە یەکگرتووەکانەوە ''هەرێمی دژەفڕین'' لەچەن ناوچەیەکی باشووری کوردستان دیاریکرا و کاتی سەرۆکایەتیی فرانسوا میتران بوو کە داوای لە سەرۆکایەتیی هەرێم کرد کار بکەن بۆ دامەزراندنی پەرلەمان و لەشکر و سەرۆکایەتییەکی کوردستانیی، بەڵام نەیانکرد و لەکیس کوردیاندا. لەساڵی 2003 شدا دەرفەتێکی مێژوویی و زێڕینی دیکە سەریهەڵدا،کاتێ رژێمی بەعس ڕووخا، بەداخێکی گرانەوە ئەو هەلەش لەبار برا و لەباتی سەربەخۆیی کوردستان، حکوومەتی داڕووخاوی عێراقیان بۆ عەرەبی سوننە و شیعە دامەزراندەوە و کەوتنە دەستپانکردنەوە لێیان بۆ وەرگرتنی مووچە و بژێویی جەماوەری کوردستان. ئێستا دەبێ کورد وەک دواهەل بڕوانێتە ئەم راپرسییە و پێشانی کۆمەڵگەی نێودەوڵەتی و داگیرکەرانیشی بدات خەبات و قوربانیدانی بێئەژماری لەپێناو گەیشتن بە ئازادی و سەربەخۆیی نیشتمانەکەی بووە.\nپ 3/ تاچەند پێویستە ناسنامەی دیاریکراوی خۆمان هەبێت وەک کورد لە ئەندام بوون لە نەتەوەیەکگرتوەکان ؟ چۆن بتوانین ئەوکارەبکەین !\nپ4/ دەنگدان بۆ ڕیفڕاندۆم وسەربەخۆی کوردستان ئەرکێکی نەتەوەیی وئەخلاقیە یان میزاجە ؟\nپ5/ ئایا ڕێگایی سیاسی هەرێمی باشووری کوردستان بەرەوڕیفڕاندۆم بۆ سەربەخۆیی لەم هەلومەرجەوگەمەسیاسیەکاندا بەدروست دەزانێ ؟\nپ6/ بۆ سەربەخۆیی کوردستان هەرەشەی دەرەکی تاچ ڕادەیەک مەترسیە وئەگەر هەبێت چۆن خۆمانی لێ دەربازبکەین بۆ سەرکەوتنی پرۆسەکەمان ؟\nپ7 / مادەی 140 لەدەستی هێزی پێشمەرگەی کوردستاندایە لە ناوچەکانی دەرەوەی هەرێم تا چەند لە کۆتایی جەنگی تیرۆریستان دەتوانین پارێزگاریان لێ بکەین ؟\nسیروان کاوسی: مادەی 140 بۆ کاتبردنەسەر و خاپاندنی کورد بوو. لە ساڵی 2003 وە ئەو مادەیە جێبەجێنەکرا و بەدڵنیاییەوە گەر شەڕی ''داعش'' رووینەدابا، مادەی 140 سەتساڵی دیکەش جێبەجێنەدەکرا. پێویستە پێشمەرگەی کوردستان پۆشتە و تەیارتر بکرێت بۆ ئەوەی بتوانێ لەبەرامبەر دڕندەکانی توندئاژۆی ئیسلامیی (داعش) بەرگری لە کوردستان بکا و لمۆزی هەر دوژمنێکی دیکە بشکێنێ لە دوای داعش بیەوێ چاوببڕێتە بستێکی خاکی کوردستان.\nپ8/ تاچەند ڕاستە چاودیرانی سیاسی دەڵێن کورد ئەم دەرفەتە لەدەست بدات کاتی تروقوربانی زیاتری دەوێت ؟\nپ9/ ئەوانەی گەمە بەسەربەخۆیی کوردستان دەکەن و بەڕەوای نازانن وناسنامەی نەتەوەی لە باخەڵیاندایە چۆنیان تێدەڕوانی؟\nپ10/ لەدوای سەربەخۆیی ودروست بوونی دەوڵەتی کوردستان پێتان وایە میکانیزم زۆربێ بۆ لێدانی گەندەڵی وهەروەها یەکخستنەوەی نێوماڵی کورد ؟\nپ11/ دەوڵەتی کوردستان دەبێتە سیمبولی پێکەوەژیان کەهەمیشە لانکەی ژیانی نەتەوەوئاین و ئاینزاکان بووە ؟\nپ12/ پێت وایە چەند کۆمەڵگای نێودەوڵەتی لەگەڵ ئەم مافەماندایەوبەڕەوایی دەزانن کە بتوانن قەرەبووی هەمووزیانەکانمان بدەنەوە لە گوناحی چەندساڵەیان لە دابەشکردنمان ؟\nپ13/ تاچەند بڕوابە پێشوازیکردنی دەوڵەتانی جیهان بکەین بۆئەم پرسەمان کە هەمیشە لە ڕوانگەیی ئەوانەوە بۆ میللەتانی ژێردەست بە بەرژەوەندی کاریان کردوە نەک بەویژدان ؟\nهەروەک بەڕێزیشت دەزانی لەکولتووری سیاسیی دەولەتاندا وشەی ''ویژدان'' و ''برایەتی'' و ''هاوڕێتی'' و ''دوژمنایەتی'' بوونی نییە، ئەوی بیریلێدەکەنەوە بەرژەوەندیی سیاسی و ئابووریی وڵات و نێشتمانەکەیانە نەک شتی دیکە. یەکگرتووی وپێداگریی کورد بۆ گەیشتن بە سەربەخۆیی و سیاسەتی ژیرانەی سەرۆکایەتیی کورد لەئاستی نێودەوڵەتیدا پێوانە و مەرجن بۆ راکێشانی پشتیوانیی نێودەوڵەتیی.\nپ14/ بۆچوونتان چییە لەبارەی ''جوولانەوەی نەخێر لەئێستادا بۆ راپرسی''. وەک ئاگادارن ئەم جووڵانەوەیە لە سلێمانی دامەزرا بۆ دژایەتیکردنی راپرسیی بۆ سەربەخۆیی کە بڕیارە لەڕۆژی ٢٥ی سێپتەمبەری ئەمساڵ (٢٠١٧) بەڕێوەچێت:\nسیروان کاوسی: بەدڵنیاییەوە دەستی ئێران لەپشتەوەی دامەزرانی ئەم جووڵانەوە نانەتەوەییەیە. دیارترینی ئەم پیلانگێڕییەی ئێران لەڕێگەی کەناڵی NRT و بەڕێوەبەرەکەی شاسوار عەبدولواحید ەوە بەڕێوەدەبرێت. ئامانجی ئەم جووڵانەوە ئەوەیە سەرنج و بیری خەڵک لە پرسی گرنگ ومێژوویی سەربەخۆیی کوردستان بگویزنەوە بۆ داوای نان و کار و مووچە. ئەگەرچی ئەم داوایانە پێویستیی ژیانی رۆژانەی هەر کۆمەڵگەیەکن، بەڵام سەرفرازی و سەربەخۆیی نەتەوەیەک و رزگاربوونی نیشتمانەکەی لەسەرووی هەموو داخوازییەکی دیکەوەیە. خەباتی بێوچان و قوربانیدانی بێئەژماری کوردیش هەر بۆ ئەم مەبەستە پیرۆزە هەڵگیرساون. بەداخەوە لەو کۆمیتەیەدا کەسانی خاوەنڕابردووی دڵپاکی وەک ''فەرهاد سەنگاوی''شیان تێدایە کە فریودراون و نازانن چ دەستێکی گڵاو و پڕ مەترسیی لەپشتی ئەم بزووتنەوە نانەتەوەییەوەیە. پێویستە میدیای حکوومەتی هەرێم و میدیای ئەو حیزبانەی راستەوخۆ پشتیوانیی لە راپرسییدەکەن، بێگوێدانە ناکۆکیی حیزبیی، هەوڵبدەن جەماوەری کوردستان لە گرنگیی دەنگدان بۆ سەربەخۆیی هۆشیاربکەنەوە، بۆ ئەوەی بە ناهۆشیاریی نەکەونە داوی پیلانگێڕیی داگیرکەرانی کوردستانەوە.


مایکڕۆسۆفت بە فەرمی بیستۆکی وایەرلێسی Surface Headphoneـی نمایشکرد – کەی ئای تی ئێن\nبێگومان سەرباری زنجیرەیەک لە کۆمپیوتەری لاپتۆپ و ڕوومێز واتە دێسکتۆپ، دوێنێ مایکڕۆسۆفت بەرهەمێکی جیاواز و تازەی نمایشکرد، ئەویش Surface Headphone بوو.\nئەم بیستۆکە وایەرلێسە، یاریدەدەری کەسی کۆرتانای لەگەڵ تێکهەڵکێشکراوە و ٤ مایکڕۆفۆنی Beam-formingـی هەن. هەروەک ئەو مایکڕۆفۆنانە ژاوەژاو کەمدەکەنەوە و ١٣ ئاستی کەمکردنەوەی ژاوەژاوەیان هەیە. سەرباری ئەوەی پشتگیری خۆکارانەی ڕاگرتن و دەستپێکردنەوەی دەنگ واتە Play و Pause دەکەن و دەتوانرێت وەڵامی پەیوەندیان پێ بدرێتەوە.\nئەم بیستۆکانە بە دەرچەی USB-C بارگاوی دەبنەوە و هێشتاش شوێنی دەرچەی جاک ٣.٥ ملمیان هەیە. ئەم بیستۆکانە تەکنەلۆژیا خێراکەی بلوتوزی مایکڕۆسۆفتیان بۆ پەیوەست بوون تێدا بەکارهاتووە و پاتریەکەیشی بەرگەی ١٥ کاتژمێر دەگرێت.\nلە خوارەوە بینەری ڤیدیۆیی ڕیکلامی ئەم بیستۆکە نایابەی مایکڕۆسۆفت بن:


ته‌نها دوو له‌سه‌دی دانیشتوانی هیندستان ڤاكسینیان وه‌رگرتووه، ڤایرۆسه‌كه بەفراوانی بڵاودەبێتەوە\n2021-05-03 [12:09 PM]\nئامارەکانی بڵاوبوونەوەی ڤایرۆسی کۆرۆنای نوێ لە هیندستان لەهەڵکشاندایە، ڕۆژی یەکشەممە بەرزترین ژمارەی مردن لەو وڵاتە تۆمار کرا، نزیکەی 3700 کەس لە 24 کاتژمێردا گیانیان لەدەستداوە و زیاتر لە 390 هەزار تووشبوونی نوێ لەیەک ڕۆژدا ڕوویداوە، ئامارەکان دەڵێن لەکۆی 1.3 ملیار سەرنشینی هیندستان تەنها ٪٢ی دانیشتوانی ئەو وڵاتە کوتراون .\nلەگەڵ ئەوەشدا هیندستان لە ژماردنی دەنگەکانی هەڵبژاردنی ولایەتەکان بەردەوامە، هەرچەندە دادگای باڵا بەتووندی هێرشی کردە سەر کۆمسێۆنی هەڵبژاردن، کە نەیتوانیوە کۆڕ و کۆبوونەوە سیاسیەکان ڕاگرێت و پێشێلی ڕێنمایەکانی کۆڤید-19یان کردوە.\nسەرۆکی دادگای باڵا سانجیب بایرجی کۆمسێۆنەکەی بە "تانها بەرپرس" تاوانبار کرد لەبەرزبوونەوەی تووشبوون بە کۆڤید-19، ئەو نەخۆشیەی ڤایرۆسی کۆرۆنا هۆکاریەتی.\nلەکاتێکیشدا پەیمانگای ڤاکسینەکانی هیندستان بەرهەمهێنەری زۆرترین ژمارەی ڤاکسینە لەجیهاندا، بەڵام ئامارەکان دەڵێن لەکۆی 1.3 ملیار سەرنشینی هیندستان تەنها ٪٢ی دانیشتوانی ئەو وڵاتە کوتراون .\nڕۆژی شەممەی ڕابردوو دەوڵەت تەمەنی ئەوکەسانەی دیاریکرد کەدەتوانن ڤاکسین وەرگرن و ڕایگەیاند لە 18 ساڵ بەره‌وژوور بڕیارەکە دەیانگرێتەوە، بەڵام زۆر لەپێگەکان بڵاویانکردەوە کە ڤاکسینی پێویست ئامادە نییە. زۆر لە هندیەکان ئادار پووناوالا سەرۆکی جێبەجێکاری پەیمانگای (سیرۆمـ)یان توومەتبارکرد بە کەوتنەوەی ئەو کەلێنە.\nبەڵام لەچاوپێکەوتنێکدا بۆ ڕۆژنامەی تایمزی به‌ریتانیا پووناوالا وتی "ئاستی ڕق و شەڕەنگێزی وینەی نییە، من لەخزمەتکردن بەردەوام دەبم ودەبێت ئەم دۆخە بگۆڕێت، هەمووشتێک کەوتۆتە سەر شانی من بەڵام بەتەنها ناتوانم ئەنجامی بدەم، کەس پێشبینی نەدەکرد دۆخەکە بەم شێوەیە بێت".\nدوای ڕەخنە تووندەکان ڕۆژی شەممە لەتۆڕەکۆمەڵایەتیەکان ملیاردێر پووناوالا تەمەن 40 ساڵ ڕایگەیاند ئەو بەرەو هیندستان دەگەڕێتەوە و وتی "کۆبونەوەی سەرکەوتووم لەگەڵ کۆمپانیاکان و خاوەن بەرژەوەندیەکان لە به‌ریتانیا ئەنجامداوە، ڤاکسینی (ئاسترازێنیکا) لەهیندستان لەبێۆن دروست دەکرێت و لەهاتنەوەمدا لەچەند ڕۆژی داهاتوودا خۆم سەرپەرشتی دەکەم".\nڕۆژنامەی نیویۆرک تایمز بڵاویکردەوە حکومەتی هیندستان هەڕەشەکانی بەهەند وەرگرتوە و لەکاتی گەڕانەوەی سەرۆکی پەیمانگای ڤاکسینەکان لەلایەن پۆلیسەوە دەپارێزرێت.\nپووناوالا وتی وەک نیازپاکیەک پەیمانگای سیرۆم نرخی ڤاکسینەکان دادەشکێنێت، وتیشی دەبێت ڤاکسین ژیانی زۆر بپارێزێت.\nلەوڵاتەیەکگرتوەکانی ئەمریکا سەرۆکی کارمەندانی بەرێوبەرایەتی سەرۆک جۆ بایدن ، ڕۆلان کلاین بۆ تۆڕی (CBC) لە بەرنامەی Face the Nationدا وتی ئێمە یارمەتی خێرا بەهیندستان دەگەێنین. بەڵام ڕۆژی هەینی کۆشکی سپی ڕایگەیاند لەڕۆژی سێشەممەوە وڵاتەیەکگرتوەکان گەشتی هاتن لە هیندستانەوە ڕادەگرێت بۆ ڕێگری لە بلاوبوونەوەی نەخۆشیەکە.\nولاتەیەکگرتوەکان 2 فرۆکەی بارهەڵگری سەربازی یارمەتی گەیاندە هیندستان ، بریتیە لە پێداویستی تەندروستی، لەوانە بوتڵی ئۆکسجین و دەمامکی جۆری N-95 و پشکنینی خێرا بۆ ڤایرۆسەکە.\nتایوان ڕایگەیاند یارمەتی گەیاندۆتە هیندستان لەوانە ئۆکسجین کە زۆر پێویستە.


بە بۆنەی رۆژی جیهانیی شانۆ:\nشانۆ، سەکۆی هزر و شارستانیەت.\n ساڵی ١٩٧٢ ئەو کاتەی یازدە ساڵ لە نۆهەمین کۆنگرەی جیهانی شانۆ (ITI) تێپەڕیبوو، ڕێک نیوسەدە لەوە پێش لە شارێکی خنجیلانەی پڕ ئاو و باخ و دارستان و کۆڵانی تەنگەبەر و دەوردراو بە شاخ و چیای قووچ و تەخت و تەڕوتووش. لە ناو خەڵکێکی دڵفراوانی سادە و ساکار لە گەڵ کوڕان و کچانی تامەزرۆ لە شاری بێ هۆڵی شانۆ و ناوەندی هونەری و بێ هەر شتێکی شانۆ، شانۆی سەردەمیانە دەستی پێکرا.\nشارێک بە تەواوی دوور لە شانۆ بە بۆنەی جەژنەکانی کیانی شاهەنشاهی کە لە سەر خەکی داگیرکراوی کورد و تەرمی پێشەواو سەردارانی جێگیرکرابوو، سەیری نمایشی "میللی و میهەنی" دەکرا و بە شانۆ و تئاتر بە خەڵک دەفرۆشرا. نمایشی میللی و میهەنی بەو تێکستانە دەگوترا کە کوردەکان خۆیان بە دژی خۆیان دەینانووسی بۆ پارێزگاری لە "میهەن و میللەت"ێ، کە هی خۆیان نەبوو!\nنیو سەدە لەو ڕۆژانە تێپەڕیوە کە لە پاییزێکی ساردی بەفرکەوتوو دانە دانە بەرد و زیخمان دەردەهاورد بۆ ئەوەی سەکۆی شانۆ کە ئەشکەوتێک بوو بڕازێندرێتەوە. شانۆنامەی "کونە ئەشکەوت" داستانی دوو سەربازی ڕاکردە لە شەڕ بوو کە پەنایان بۆ ئەشکەوت هێنابوو. ئەوانی تازە لاو لە ناو ئەشکەوت، تووشیان بە تووشی پیرەپیاوێکەوە دەبێ کە مێژوو دەگێڕێتەوە. مێژوو کە لە ئێمەی شانۆگێریش گووم ببوو. ئێمە وا فێرکرابوویان کە جووچکەی(کلکی) پارسەکانین و مێژوو بە باڵای ئەوان بڕاوە و شانازی ئەوەیە مێژووی ئەوان فێربین و بە زمانی ئەوان بدوێین و حەول بدین لە فارسی تەقاندن بەوان بگەین و لە شانۆشدا لاسایی ئەوان بکەینەوە.\nئێمە خۆمان نەبووین، ئەوانیش خۆیان نەبوون.\nئەوان خۆیان لە کەسایەتییەکی درۆیینی کارتۆنیدا دیتبووە و خەیاڵ و ئەفسانەی ئێرە و ئەوێیان بە هەموو چەشنە سرێشێک سرێشڕێژ دەکرد و بە ناوی مێژووی ۲٥٠٠ ساڵە لە فێرگەکان دەیانتەپاندە ناو مێشکی ئێمەوە و ئێمەش بۆ نووسینی چەند ڕستە لە سەر شار و زێدی خۆمان دوور لە هەر چەشنە بەڵگە و زانیاریی, دەستەووەستان و داماو دەماینەوە. ئەوان خاوەن شارستانیەت بوون و ئێمەش شانازیمان بە سێبەری ئەوانەوە بە سەر سەری خۆمانەوە دەکرد و ڕۆژانە ببووینە سەماکەری سەر سەکۆی ئەوان.\n٦٠ ساڵ لە تەمەنی ڕۆژی جیهانی شانۆ و سێ هەزار ساڵ لە تەمەنی شانۆ و فەلسەفە تێپەڕیوە و شانۆ وێرانکراوەکەی سەردەمی ئەلکساندر لە کەنگاوەر هێشتا نوێ نەکراوەتەوە. ئێمەی شانۆکار و شانۆگێڕی کورد هێشتا عەوداڵی ئازادی بیر و هزر و سەکۆی ئازاد و کەسایەتی خۆمان و کەسایەتی شانۆی میللەتێکین کە خۆی نەدیتۆتەوە و ژێر پێی هەڵۆڵە و وەک قەرەج ڕۆژێک لە سەر سەکۆی سیاسی ئەم کیان و ڕۆژێکی تر لە سەر سەکۆی ئەو حکوومەت بە دڵی ئەوان دەلێزین و شانۆش لەواندا دەبینین و خوو و خدەی ئەوانمان گرتووە و نازاندرێ ئەوەی بە ناوی کورد و بە ناوی شانۆ بازاڕی پێ پڕکراوە، چییە و بەری بە کوێوەیە!\nلە ڕۆژێکی وەک ئەم ڕۆژەدا گەر پشت لە ڕاستییەکانی نەتەوەیەکی پەنجا میلیۆنی بێ کیان و شانۆی بێناسنامەی بکرێ، یەک پرسیار بەرەوڕوومان دەبێتەوە، کە کەی لە ژێر ئاڵای کیانی نەتەوەیەکی یەکگرتوو، شانۆی پشتئەستوور بە ۱۲ هەزار ساڵ فەرهەنگ و شارستانیەتی گووم بوو و نەناسراو، شانۆ بە تێگەیشتنی ئەمڕۆیی لە زێدی کوردان و سەکۆی شانۆی جیهان دەژێتەوە و دەبووژێتەوە!\nبەم هزرەوە، ڕۆژی شانۆ لە شانۆکاران بە تایبەت لە شانۆکارانی وڵاتی ڕۆژ و ڕەز و ئاگر و سەما پیرۆز بێ.\nشەش و حەوتی خاکەلێوەی ئەمساڵ


بۆچی پێویستە بڵێین ‘حسبنا الله و نعم الوکیل’ ؟ – بزاڤی خزمەت\nبۆچی پێویستە بڵێین ‘حسبنا الله و نعم الوکیل’ ؟\nبەخامەی عەبدوڵا ئایماز\nمامۆستا سەعیدی نورسی لە تیشکی چوارەمی کتێبی تیشکەکان ئاماژە بۆ ئایەتێکی قورئانی پیرۆز دەکات کە دەفەرموێت: (هه‌رگیز وامه‌زانن و وادامه‌نێن ئه‌وانه‌ی له‌پێناوی خوادا شه‌هید بوون و کوژران، مردوون، نه‌خێر وانیه، به‌ڵکو ئه‌وانه زیندوون، لای په‌روه‌ردگاریان له ڕزق و ڕۆزیی به‌هره‌وه‌رن. زۆر دڵخۆش و شادمانن به‌و به‌خشش و زیاده فه‌زڵه‌ی که خوا پێی به‌خشیوون، مژده‌ش ده‌ده‌ن به‌وانه‌ی هێشتا به‌وان نه‌گه‌یشتوون و (شه‌هید نه‌بوون) که بێگومان هیچ ترس و بیمێکیان له‌سه‌ر نییه، هیچ غه‌م و په‌ژاره‌یه‌کتان بۆ پێش نایه‌ت. مژده ده‌ده‌ن به‌نازو نیعمه‌تانی تایبه‌تی و فه‌زڵ و ڕێزی بێ سنوور له‌لایه‌ن خوای میهره‌بانه‌وه، به‌ڕاستی خوایش پاداشتی ئیمانداران زایه ناکات و ره‌نج به‌خه‌سار نابن ئه‌وانه‌ی که به‌ده‌م بانگه‌وازی خواو پێغه‌مبه‌ره‌وه (صلی الله علیه وسلم) چوون، دوای ئه‌وه‌ی که تووشی ناخۆشی و زام و ئێش بوون، بۆ ئه‌وانه‌یان که چاکه‌یان کردو پارێزکار بوون، پاداشتی زۆر گه‌وره و بێ سنوور ئاماده‌یه ئه‌وانه‌ی که خه‌ڵکی (باوه‌ڕ لاواز) پێیان ده‌ڵێن: به‌ڕاستی خه‌ڵکی بێ باوه‌ڕو خوانه‌ناس خۆیان بۆ ئێوه کۆ کردۆته‌وه و خۆیان بۆ ئێوه مه‌ڵاس داوه، لێیان بترسن (خۆتان تووشی به‌ڵا مه‌که‌ن) به‌ڵام ئه‌وان (واته ئیمانداران) به‌و پڕوپاگه‌نده‌یه باوه‌ڕیان زیاتر دامه‌زراو، وتیان: خوامان به‌سه که هەر ئەو باشترین پارێزەر و یارمەتیدەرە) (ئایەتی ١٦٩ – ١٧٣ لە سورەتی ئال عمران). پێویستە لەسەر ئەو ئایەتانە بوەستین بە تایبەت لەسەر کرۆکی بابەتەکە کە بریتییە لە (الله بەسە بۆ ئێمە، هەر ئەو باشترین پارێزەر و یارمەتیدەرە) هەڵوێستە بکەین. هەتا زیاتر لەسەر ئەو ئایەتە بوەستین واتاکەی زیاتر قوڵ دەبێتەوە، وە هەتا زیاتر لێی بکۆڵینەوە واتەکەی فراوانتر دەبێت.\nمامۆستا سەعیدی نورسی ئاماژە بۆ ئەوە دەکات کە هەموو کەسێک خۆشەویستی بۆ ئەبەدییەت و لە ناو نەچوون بەردەوام هەبوون هەیە هەتا ڕادەی عاشق بوون. بەڵام دەزانین کە مرۆڤ فانییە و دونیا فانییە… هەربۆیە ئەم هەست و عاشق بوونە بە مانەوەی ئەبەدی لە خاڵێکی هەڵەدایە) ، کاتێک لە ڕووداوێکدا مرۆڤ فانی بوونی خۆی بیردەکەوێتەوە، برینێکی قوڵ لە فیترەتی مرۆڤدا درووست دەکات. ئەمە لە کاتێکدایە کە ئایەتی (الله بەسە بۆ ئێمە، هەر ئەو باشترین پارێزەر و یارمەتیدەرە) ئەم ئایەتە خاوەنی مانەوەی هەمیشەیی و کامڵێتی ڕەهامان پشان دەدات. وە هەم ئاوێنەیەکی درەوشانەوەی ناوی (الباقی) خودای گەورەیە. هەستکردن بە پەیوەندییەکی بەهێز لە نێوان مرۆڤ و خودای تاک و تەنها درووست دەکات. هیچ خۆشی و لەزەتێک لە سەروو ئەوەوە بوونی نییە. لەبەر ئەوە ئەو شتە ناخۆشانەی لە دونیای فانیدا بەسەرتدا دێت، یاخود لەدەستچوونی هۆکار و پلەوپایە کاتییەکانی دونیا هێندە خەفەت و ناڕەحەتی بە مرۆڤ نابەخشن. ئەوکات مرۆڤ دەڵێت “ئەو بەخشی، ئەو لێی وەرگرتیتەوە، الله هەیە، غەم نییە”.\n“لە ڕێگەی ئەم هەستە ئیمانیەوە بە بوون و و باقیەتی جاویدانی ئەوەوە، چۆنیەتی کامڵ بوونی زانینی گەردوون و مرۆڤ دەزانرێت و دەدۆزرێتەوە و، شەیدایی مرۆڤ بە دوای کەماڵی خۆیدا، لە ئازاری بێسنور ڕزگاری دەبێت و دەست دەکات بەوەی چێژ و تامی لێ ببات.”\nخۆشەویستی و عەشق کە دەرکەوتە و درەوشانەوەی یەکێک لە ناوە جوانەکانی خودایە بە ناوی “الودود”، خۆی لە ڕاستیشدا ئەم خۆشەویستی و عەشقەی ئێمە هەر لە خۆشەویستی ڕەهای جەنابی حەقەوە سەرچاوەی گرتووە. تەنها خودای گەورەیە کە شایستەی خۆشویستن و (مەحبوب)ی ڕاستەقینە بێت. بەڵام هەر کات ئەو خۆشەویستییەی کە تەنها شایستەی ئەوەیە بە خودای گەورە ببەخشرێت بشێوێندرێت و مرۆڤ ڕووی ئەو خۆشەویستەییە بکاتە خۆی، کێشەکان دەست پێدەکات. چونکە مرۆڤ فانییە… لەبەر ئەوە ئایەتی (الله بەسە بۆ ئێمە، هەر ئەو باشترین پارێزەر و یارمەتیدەرە) مرۆڤ بەرەو (باقی) ڕاستەقینە و (کەمال)ی ڕەها دەبات. لە قاڵبە تەسک و بچوکەکانی فانی بوون ڕزگار دەبین و بەو هەستە ئیمانییە بە بقاء (مانەوە)ی بێ کۆتا ئاشنا دەبین. هەربۆیە ئەو شەیداییە سروشتیەی بەرامبەر نەفسی خۆمان هەمانە دادەمرکێتەوە. بەردەوام وتنەوەی ئایەتی (حسبنا الله و نعم الوکیل) هاوشێوەی کەسانی وەک مامۆستا سەعیدی نورسی ٥٠٠ جار و تەنانەت ٥٠٠٠ جار لە ڕۆژێکدا دەبێتە هۆی ئەوەی چێژ و لەزەتێکی ڕۆحی بێ وێنە وەربگرین.\nبە هۆی ئەم هەستە ئیمانیەوە مرۆڤ دەتوانێت پەیوەندیەک لەگەڵ جەنابی حەق کە خاوەنی مانەوەی جاویدانە دروست بکات و، بە هۆی ئەم پەیوەندیە ئیمانیەشەوە پەیوەندی لەگەڵ خاوەنی هەموو موڵک و دەسەڵاتەکان پەیدا بکات و بە هۆی پەیداکردنی ئەم پەیوەندیەشەوە وای لێ دێت وەک ئەوەی خاوەنی بێ سنوری هەموو شتێک بێت، بە چاوی ئیمانەوە دەڕوانێت و لە ڕووی مەعنەویشەوە سوودمەند دەبێت.\n(له الملک) واتە تێکڕای موڵک بە تەنها هی ئەوە. ئەو خاوەنی هەموو شتێکە… دەکرێت مرۆڤ بە هەستێکی ئیمانی و هەستکردن بە خاوەندارێتی هەموو شتێک لە لایەن خودای گەورەوە، سود لە موڵکی خودا وەربگرێت و چێژ و خۆشی لێوەربگرێت. هەندێک مرۆڤی تایبەت توانیویانە ڕێژەیەکی زۆر لە موڵکی خودای گەورە بەکاربهێنن و چێژی لێوەربگرن. پێغەمبەر سولەیمان (سەلامی خوای لەسەر بێت) بەم شێوەیە نزا لە خودا دەکات: (وتی: په‌روه‌ردگارا لێم خۆش ببه و ده‌سه‌ڵاتێکم پێببه‌خشه که ده‌ست نه‌دات بۆ که‌سی تر له دوای خۆم، چونکه به‌ڕاستی ته‌نها تۆ به‌خشێنه‌ری هه‌موو ناز و نیعمه‌تێکیت). لە ئایەتەکانی دواتردا ئاماژە بۆ ئەوە دەکات کە دەسەڵاتە بە پێغەمبەر سولەیمان (سەلامی خوای لەسەر بێت) بەخشرا کە داوای کردبوو. وە هەروەها باسی حەزرەتی (ذوالقرنین) (سەلامی خوای لەسەر بێت) لە قورئانی پیرۆزدا بەم شێوەیە هاتووە: (ئێمه توانا و ده‌سه‌ڵاتمان له زه‌ویدا پێ به‌خشی بوو، بۆ هه‌رشتێکی پێویستی ئه‌و سه‌رده‌مه هۆکاره‌که‌یمان بۆ ڕه‌خساندبوو). وە هەروەها قورئانی پیرۆز لە باسی حەزرەتی داود و حەزرەتی سولەیمانی کوڕی (سەلامی خوایان لەسەر بێت) دەفەرموێت: (سوێند به‌خوا بێگومان ئێمه داود و سوله‌یمان زانیاری و زانستیمان به‌خشی، هه‌ردووکیان وتیان: سوپاس و ستایش بۆ ئه‌و خوایه‌ی که زیاده ڕێزی ئێمه‌ی داوه به‌سه‌ر زۆرێک له به‌نده ئیمانداره‌کانیدا).\nهەموو بوونەوەر بە هەموو سیستەمەکانییەوە، بە گەردەکانییەوە، بە خانەکانییەوە، وە بە هەموو زیندەوەرانەوە وەک میوەی بەری درەختێک هەست بە پێکەوبوون دەکەن وەک ئەوەی مرۆڤ پەیوەندییەکی برایانەی لەگەڵ هەموو بەشێکی ئەم بوونەوەرەدا هەبێت کە بەرهەمێکی هونەریی هونەرمەندێکی مەزنە. وتنی (حسبنا الله و نعم الوکیل) پەیوەندییەکی بەهێز لە نێوان خودای گەورە و هەموو درووستکراوەکانیدا بنیاد دەنێت. ئەوکات هەستی خۆشەویستیت بۆ هەموو بونەوەر بۆ درووست دەبیت. چونکە ئەگەر وا نەبێت و ئەو پەیوەندییە درووست نەبێت، دەزانین کە مرۆڤ فانییە و دونیا فانییە و هەموو شتێک فانییە، واتە ڕۆژێک دێک هەموو شتێک لەناو دەچێت، ئەوکات هەموو شتێک لەدەست دەدەیت. ئەوە لە کاتێکدایە کە هەستی ئیمان پەیوەندییەکی بەهێز و نەبڕاوە درووست دەکات.


بەپێی وتەی چەند بەرپرسێکی باڵای کۆشکی سپی، ترەمپ بە نیازە پێش کۆتاییهاتنی دەسەڵاتەکەی لێبوردنی گشتی بۆ 100 کەس دەربکات و لە نێویشیاندا گومان دەکرێت ناوی خۆشی تیادابێت.\nلە لێدوانێکی تایبەتی دوو سەرچاوەی کۆشکی سپی بۆ ئاژانسی هەواڵی بی بی سی، کە ناویان ئاشکرا نەکراوە رایانگەیاندووە، ترەمپ هەوڵ دەدات پێش کۆتایی هاتنی دەسەڵاتەکەی بە رۆژێک، بریاری لێبوردنی گشتی بۆ 100 کەس دەربکات کە زۆرێک لەوان پێشتر تاوانی گەورەیان ئەنجام داوە.\nسەرچاوەکە راشیگەیاندووە، "گومانێک دروستبووە کە ترەمپ خۆی بریاری لێخۆشبوون بۆخۆی دەربکات، بەڵام تا ئێستا هیچ ئاماژەیەک نیە، بە بروای زۆرێک لە شارەزایان، راستە لایەنگرانی پشتگیری دەکەن بەڵام ئەگەر ترەمپ کارێکی لەو جۆرەش بکات، دادگا دەتوانێت بریارەکە هەڵبوەشێنێتەوە".\nئاماژەیان بەوەش کردووە، "لە کۆبوونەوەی شەوی رابردووی کۆشکی سپیدا لیستی ئەو 100 ناوە ئامادەکراون و تەنها راگەیاندنی ماوە".\nپێشتریش ترەمپ لە ساڵی 2020 بریاری لێبوردنی گشتی بۆ 26 کەس دەرکردووە، لە ناویاندا پۆل مانافۆرت، بەرپرسی هەڵمەتەکانی هەڵبژاردنی ترەمپ بوو لە 2016، باوکی جەیرد کۆشنێری زاوا و راوێژکاری، هەروەها جۆرج پاپادۆپۆلۆس، یاریدەدەری بەڕێوەبەری هەڵمەتەکانی لە 2016دا کە تۆمەتبارکرابوو بەشایەتیدانی (درۆ)، لە لێکۆڵینەوەکانی پەیوەست بە دەستتێوەردانی رووسیا لە هەڵبژاردنەکان.\nدوو خوشکی دووانەی بەڕازیلی ئەندامی نێرینەیان بڕی


ناسیوناڵیزمی ئێرانی، کراسی مافی مرۆڤ لەبەر پاشایەکی جەنایەتکار دەکات – هه‌ڵوێست\nئەم بابەتە چەند ساڵ پێش نووسراوە، بەڵام لەم رۆژانەدا تا دێت درۆی ناسیوناڵێزمی ئێرانی لە باوەشێن کردنی “کارنامەی مافی مرۆڤیی کورشی کەبیر” زیاتر پەرەدەستێنی. تا ڕادەیەک هێندێک راگەیەنەریی دەرەکیی وەک دەنگی ئیسرائیل و بی بی سی و دەنگی ئامریکاش، باوەڕیان کردوە کە کوورش، کابرایەکی ئینسان دۆست و “دامەرزێنەری تێرمی مافی مرۆڤە”. بۆیەش زۆرجار لە ڕاگەیەنەرەکانیان دا شان لە شانی ناسیوناڵیزمی ئێرانی دەدەن و بەشان و باڵی کورش دا هەڵدەڵێن. سەرەتا ویستم بابەتێک لەو بارەوە بنووسم. بەڵام چاوم لە ئارشیوی نووسینەکانم کرد دێتم چەند ساڵ پێش لەسەر کورش ئەم بابەتەم نووسیوە. بۆیە هاتمە سەرئەو ڕایە کە کورش هەر ئەم بابەتەی بەسە و حەوجەی نووسینی دیکە ناکا بۆ لەقاودانی فڕوفیشاڵی ناسیوناڵیزمی ئێرانی.\nئەوە چەند ساڵێکە شەپۆلی گەشەی ناسیوناڵیزم ئێران و فارس زمانانیشی خەست و خۆڵتر لە رابردوو گرتوەتەوە و تا هاتوە ئەم شەپۆلە بەشێوەی چەند رەهەندی و تێکەڵ و پێکەڵ روو لە زیاد کردن بوە.\nلە لایەک لایەنگرانی دەسەڵاتی پاشایەتیی پێشوو و “مەشرووتە”خوازان ، تەیفێکی سێکولار و ژمارێکی بەرینی خەڵکی وەزاڵە هاتوو لەدەست کۆت و بەندی یاساکانی دەسەڵاتی ئیسلامی سیاسی و لە رقی ئەو دەسەڵاتە، گەڕاونەتەوە بۆ دیتنەوەی ئاڵترناتیڤێک کە دایان مرکێنی. بەڵام بەهۆی ئاستی نزمی تێگەیشتن و بەهۆی پلەی بەرزی تەعەسوب، بە هەڵدانەوەی مێژوو، پەنایان بۆ “کورش”، یەکێک لە پاشاکانی هەخامەنشی بردوە و، بە وەسەرنانی مشتێ جەعلیات، جلوبەرگی دێموکراسی خوازی و مافی مرۆڤ یان لەبەر کردوە و بە دانیشتوانی ئێران (واتا خەڵکی ئاسایی و گەلانی ستەملێکراوی غەیر فارس)ی دەفرۆشنەوە. بەبێ ئەوە بە رووی خۆیاندا بێنن کە لەمێژووی مرۆڤایەتی‌دا، هیچ پاشایەک بێ کوشتن و قەڵاچۆکردن و لەشکەر کێشان و سەرەڕۆیی بە دەسەڵات نەگەیشتوە.\nلە لایەکی دیکەوە حکوومەتیش کە دەبینێ ئیسلامەکەی و حکوومەتە فناتیکەکەی لە بەرابەر گەشەی ناسیوناڵیزمی ئێرانی‌دا دۆڕاندوویەتی،بۆ ئەوە لە شەپۆلی ناسیوناڵیزم دوا نەکەوێ و لەبەر ئەوە دەزانێ کە ناسیوناڵیزم دەتوانێ سپەر و مەتاڵی ڕاگرتنی دەسەڵاتە نگریسەکەی بێت، ئاڵای شیعەی “ئێرانی”ی بەرز کردوەتەوە و تەنانەت لە هێندێ شوێن باسی “ئیسلامی ئیرانی” هێناوەتە ئاراوە(ئەسفەنیار رەحیم مەشایی ئیدئولۆگی ئەو تێرمەیە). ئاشکرایە ناسیوناڵیزمەکەی دەسەڵات کە پاڵی بە شوڤنیزمێکی قیزەوەنەوە داوە، تەنیا مەسڵەحەتی‌یە و بۆ راگرتنی “تەمامیت ئەرزی” (یەکێتی خاک) و سەرکوتی هەرچەشنە ئازادیی خوازییەکی گەلاتی ستەملێکراوی غەیر فارس و داپڵۆسینی بزووتنەوە ڕزگاریخوازانەکەیانە. ئەگینا حکوومەتی ئێران بەپێی تێز و بۆچوونی ویلایەتی فەقی، هەر باوەڕی بە نەتەوە و نەتەوەگەری نی‌یە و هەموو دانیشتوانی ئێران وەک “ئۆمەت” دەبینی و هەرچەشنە نەتەوەگەرییەک بە شێرک و کوفر دەزانێ.\nوەک باسکرا لە لایەن دەستەی یەکەمەوە کورش کراوە بە باوکی مافی مرۆڤ و سیمبولی ئێرانی بوون، بۆیە خەڵکانێکی زۆر وەک دەروێش بوون بە موریدی “حەزرەتی کورش” و هاوکات رۆچوون لە ناسیوناڵیزمێکی پڕ مەترسیی و شۆڤێنیستیانە. ئەم تەیفە بەرینە لە خەڵکی فارس* کەلە چین و توێژی جیاواز پێکهاتوون، گەرچی لە ئێرانی بوون و تەعەسوبی دەمارگرژانە بۆ ئێران و دژ بە گەلانی دیکەی دانیشتووی ئێران(وەک ئازەری، بەلووچ، عەرەب ، کورد و…) هاوهەڵوێست و یەکگرتوون، بەڵام لە زۆربارەوە ناتەبا و تەنانەت دژ بەیەکن. ئەمەش هۆکارێکی گەوریە لە نا رێکخراوبوون و پەرش و بڵاو بوونیان. کە بێگومان حکوومەتی ئێران ئەو پرش و بڵاویە پێ خۆشە و سەرەڕای کەڵوەرگرتن لە ناسیوناڵیزمە دواکەوتوانەکەیان، تا بۆی بکرێ باوەشێنی جیاوازیەکانیان دەکات. هەر ئەوەشە کە دەبینین باوەڕمەندان بە ئێران و یەکپارچەیی ئەو وڵاتە لە تەیفیی فیکریی جیاواز تەنیا لە سەر “راگرتنی یەکپارچەیی ئێران” هاودەنگ و هاوڕان . تا ئەو جێگە کەس و رێکخراوی وا هەن کە سەرەڕای ئەوە خۆیان بە ئوپوزیسیونی حکوومەتی ئیسلامی دەناسێنن و دروشمی رووخانی دەدەن، کەچی کاتێک باسی یەکپارچەیی ئێران دێتە ئاراوە، بێشەرمانە دەڵین بۆ سەرکوتی “تەجزیە تەڵەبان”(وایا نەتەوەکانی ستەملێکراوی لە ئێران دا) ئامادەن داوای لێبوردن لە خامنەیی بکەن و وەک سەرباز و پاسدار و شانبەشانی هێزی چەکداری حکوومەت لە “تەمامیەتی ئەرزی ئێران” پارێزگاری بکەن و “تەجزیە تەڵەبان” تەفرو توونا بکەن.\nپێویستە بگوترێت کە حکوومەتی ئێران ترسی سەرەکیی لە کاری رێکخراو و خاوەن بەرنامە و یەکگرتوە. واتا لای حکوومەتی ئێران کۆڕێکی ١٠ تا ٢٠ کەسی کە ئەندامی رێکخراوێک بن یا خویان خەریکی رێکخستن و کاری رێکخەرانە بن، زۆر پڕ مەترسی ترە لە هەزاران خەڵکی ئاسایی کە بەپێی تەعەسوب و ئێحساسی لە حەرەکەتێدا بەشدار بن. هەر ئەوەشە کە کۆبوونەوەیەکی بۆنەیی جەماوەری بێ بەرنامە ، لای حکوومەتی ئێران وەها بە جیدیی ناگیرێ کە شانەیەکی حیزبی یا رێکخستنێکی مەدەنی وەک کانوونی نووسەران، یا یەکێتی‌یەکی کرێکاری یا سەندیکایەکی پیشەیی . حکوومەت لەئاست رێکخرابوون دا بەتەواوی هێزی ئەمنیەتی و سەرکوتی خۆیەوە رادەوەستێ و هەوڵدەدات بە توندی و بێڕەحمانە سەرکورتی بکات، بەڵام لە ئاست شەپۆلێکی ئیحساسی‌دا ئەو توندو تیژییەی نابێ. ئەگەرچی ئەمە نەو مانا نی‌یە کە سەرکوتی نەکات.\nوەک دەزانین ئەوە چەند ساڵێکە لە رۆژی ٧ی خەزڵوەر دا خەڵکانێک لە تەیفی جیاوازەوە(پاشایەتی خواز، پان ئێرانیست و نەتەوەپەرستی مسوڵمان و لائیک و …) سەری پاسارگاد(گۆڕی کورش) دەدەن و لەوێ کۆدەبنەوە. وەک لە خەبەرەکاندا هاتوە(بی بی سی ، العربیە، هەواڵدەریەکانی ناوخۆی ئێران) ئەم کۆبوونەوە ساڵ لە دوای ساڵ بەرینتر و بەشداریی تێدا زیاتر دەبێت.\nئەوەی جێگەی سەرنجە کە لەم کۆبوونەوانەدا ناسیونالێزمی ئێرانی دەگاتە لووتکەی هار بوون و دروشمەکانی شان لە شانی فاشیزم دەدەن. بە چاوخشانێک لە دروشمەکانی ئیمساڵی کۆبوونەوەی سەر گۆڕی کورش، مرۆڤ بەو دەرکە دەگات کە ناسیوناڵیزمی ئێرانی تا دێت، ئێران لە هەڵوەشانەوە نزیکتر دەکات و هیچ دەرەتان و هیوایەک بۆ مانەوەی گەلانی غەیر فارس لەو چوار جێوەدا ناهێڵێتەوە. لە ڕاستیدا لە کاتێکدا دەیان ساڵە هەرچەشنە کردەوەیەکی ئازادیخوازنەی گەلانی غیری فارس لە ئێران تاوانی “تەجزیە تەڵەبیی” لێدەدرێ ، بەڵام ئەوە ناسیوناڵێزمی ئێرانی‌یە کە بە کردەوە ئێران “تەجزیە” (دابەش )دەکات.\n*پێویستە لێرەدا ئیشارە بەوە بکەم کە لە ئێرانی ژێر دەسەڵاتی پەهلەوی و پاشتر ئیسلامی سیاسی‌دا، لە ناو نەتەوەکانی غەیری فارس‌دا کەسانێک هەن کە بەداخەوە ناسنامەی خۆیان ون کردوە و بە کردەوە پشتیوان و هاوتەرازی ناسیوناڵیزمی فارس دژی خەڵکانی نافارس هەڵوێست دەگرن، لەم شێوەکەسانە کە تورک و عەرەب و ئازەری و کوردیان تێدایە،بێگومان لە رۆژی ٧ی خەزەڵوەردا لە پاسارگاد حوزووریان هەبوە. بە باوەڕی من ئێمە نابێ ئەو ڕاستی‌یە کەتمان بکەین کە، هێشتا بەشێک لە خەڵکی نەتەوە ستەملێکراوەکانی ناو ئێران(بە کوردیشەوە) ئاستی شناسی نەتەوەییان زۆر نزمە، تا ئەو ڕادەیە کە بەشێک لەو خەڵکە لە هەڵوێستیان دا لەسەر پرسی نەتەوەیی و مافی دیاریکردنی چارەنووس لە دەسەڵات و ناسیوناڵیزمی ئێرانی نزیکترن تا نەتەوەکەی خۆیان.\nPrevious وه‌زعی سیاسی ئه‌مرۆمان به‌رهە‌می ململانێ رهە‌نده سیاسه‌كانی دوێنیه و كاریگه‌ر ده‌بێت له سازكردنی داهاتوو! ( دوا بەش)\nNext فێڵەکانی سەرژمێری گشتیی ساڵی ١٩٥٧ لە کەرکوک


’’ئەگەر ناتوانن بڕۆنە دەرەوە’’\nمەحمود عوسمان، سیاسەتمەداری کورد لەبارەى هێرشەکانی سەر هەولێر پەیامێک ئاڕاستەی ئەمریکا دەکات و داوای لێ دەکات ئەگەر ناتوانن بەرگریی لە خۆیان بکەن ئەوەش فڕۆکەخانەکە بەجێبهێڵن.\nمەحمود عوسمان لە تویتەری خۆی نوسیویەتی، "ئەگەر هێزەکانی ئەمریکا ناتوانن بەرگریی لە خۆیان بکەن هەرکاتێک هێرشیان کرایەسەر، پێویستە فڕۆکەخانەی هەولێر بەجێبهێڵن بۆ هاوڵاتیانی مەدەنی تاوەکو قوربانی مەدەنی لێ نەکەوێتەوە."\nدەشڵێت، "بۆچی دەبێت ئێمە باجی بێ کرداریی ئەوان بدەین؟!"\nئێوارەی دوێنێ ھەینی فەڕەنسا، ئەڵمانیا، بەریتانیا، ئیتاڵیا و ئەمریکا لە ڕاگەیەندراوێکی ھاوبەشدا بە توندی ئیدانەی ھێرشەکەی سەر فڕۆکەخانەی نێودەوڵەتی ھەولێریان کرد.\nدوای ئەوە، مەسرور بارزانی، سەرۆکی حکومەتی ھەرێمی کوردستان ڕایگەیاند کە پێشوازی لە ڕاگەیەندراوە ھاوبەشەکەی وڵاتانی ئەمریکا، بەریتانیا، فەرەنسا، ئەڵمانیا و ئیتاڵیا دەکات کە تێدا ئیدانەی ھێرشەکەی شەوی چوارشەممەی سەر ھەولێر-یان کردووە.\nمەسرور بارزانی لە ھەژماری تایبەتی خۆی لە تۆڕی کۆمەڵایەتی تویتەر نوسیوویەتی، "پێشوازی لە ھەڵوێستی دۆست و ھاوبەشانی عێراق و ھەرێمی کوردستان دەکەم کە بە کۆی دەنگ سەرکۆنەی ھێرشی ئەم دواییەی ھەولێریان کرد. ئێمە ئامانجێکی ھاوبەشمان ھەیە کە پاراستنی سەقامگیری و ئاسایشی ھەموو خەڵکی عێراق و سەرکەوتنە لە شەڕی دژ بە داعش".


هیوندای دیزاینی نوێی ئۆتۆمبیلی بەناوبانگی سانتافی ئاشكرا دەكات\n06/06/2020 206 جار خوێندراوه‌ته‌وه\nكۆمپانیای هیوندای مۆتۆر پەردەی لەسەر نوێترین دیزانینی ئۆتۆمبیلە بەناوبانگەكەی سانتافی لاداوە.\nنەوەی نوێی سانتافی نوێترین پێشكەوتنەكانی ئۆتۆمبیلە هەمەكارەكانی SUV ی كۆمپانیاكەی تێدا رەنگی داوەتەوە، بەتایبەت لە كۆنترین ئۆتۆمبیلە هەمەكارەكانی كۆمپانیاكەیە.\nنەوەی نوێی ئۆتۆمبیلەكەی سانتافی دیزاینێكی دەرەكی بەهێز و تەبای هەیە، ئەوە سەباری نوێكردنەوەی شكڵ و شێوەی ناوەوەی ئۆتۆمبیلەكە و دەستەبەركردنی هۆكاری ناوازەی ئاسوودەیی بۆ سەرنشینەكانی.\nبەگوێڕەی وێنە ڕیكلامییەكانی ئۆتۆمبیلەكە دەردەكەوێت، كە سانتافی چەندین گۆڕانكاری لە دیزاینەكەیدا كردووە بەجۆرێك عەتەرەكەی گەورە و فراوانترە و ویلە كڕۆمەكانی شێوەیەكی ئەندازەیی خاوەن كاریگەرییان بە ئۆتۆمبیلەكە بەخشیوە .\nلەگەڵ ئەوەی هێشتا گۆڕانكارییە تەكنیكییەكانی ئۆتۆمبیلەكە ئاشكرانەكراون، بەڵام ئەوەی روونە كە ئەوانیش لەو گۆڕانكاریانە كەمتر نین، كە بەسەر شكڵ و شێوەیدا هاتوون، بەڵام وابڕیارە لەماوەی جەند هەفتەی داهاتوودا زانیاریی زیاتر لەبارەی ئۆتۆمبیلەكەوە ئاشكرابكرێت.